MT Il-Ġurnal Uffiċjali tal-Unjoni Ewropea C 374/1

Rapport ta' Attività tal-Kumitat ta' Sorveljanza tal-OLAF

Jannar 2012–Jannar 2013

(2013/C 374/01)

Membri tal-Kumitat ta' Sorveljanza tal-OLAF

Johan DENOLF Il-President Il-Kummissarju Ewlieni, Id-Direttur tad-Direttorat ECOFIN Kriminalità fi ħdan il-Pulizija Federali u Membru tal-Unità ta' Intelliġenza Finanzjarja (FIU), il-Belġju

Herbert BÖSCH Dak li qabel kien Membru tal-Parlament Ewropew Dak li qabel kien il-President tal-Kumitat għall-Kontroll tal-Baġit tal-Parlament Ewropew, l-Awstrija

Catherine PIGNON Il-Prosekutur Pubbliku Ewlieni fil-Qorti tal-Appell f'Angers, Franza

Rita SCHEMBRI (sa Marzu 2013) Id-Direttur Ġenerali tad-Dipartiment tal-Awditjar Intern u Investigazzjoni fi ħdan l-Uffiċċju tal-Prim Ministru, Malta

Christiaan TIMMERMANS (sa Diċembru 2012) Dak li qabel kien Imħallef fil-Qorti tal-Ġustizzja tal-Unjoni Ewropea, il-Pajjiżi l-Baxxi

Jens MADSEN (minn Jannar 2013) Il-Prosekutur tal-Istat għal Reati Ekonomiċi u Internazzjonali Serji, id-Danimarka

Tuomas PÖYSTI (minn Marzu 2013) L-Awditur Ġenerali tal-Finlandja, il-President tal-Uffiċċju Nazzjonali tal-Awditjar, il-Finlandja

WERREJ

KELMTEJN QABEL MILL-PRESIDENT

I DAĦLA

II MONITORAĠĠ TAL-FUNZJONI INVESTIGATTIVA TAL-OLAF

1 L-ambitu tal-monitoraġġ tal-KS u l-arranġamenti ta' ħidma mal-OLAF

1.1 Ambitu tal-monitoraġġ

1.2 Implimentazzjoni ta' arranġamenti ta' ħidma ġodda mal-OLAF

2 Monitoraġġ tal-funzjoni investigattiva tal-OLAF fuq inizjattiva tal-Kumitat ta' Sorveljanza

2.1 Struzzjonijiet lill-Istaff dwar Proċeduri Investigattivi u l-implimentazzjoni tagħhom

2.2 Opinjonijiet u rapporti tal-KS dwar każijiet individwali

3 Monitoraġġ tal-funzjoni investigattiva tal-OLAF — informazzjoni dwar każijiet individwali mibgħuta mid-DĠ tal-OLAF

3.1 Informazzjoni mogħtija lill-KS

3.2 Sejbiet tal-KS

3.3 Riforma tar-Regolament (KE) Nru 1073/1999

III ĠESTJONI TAL-FUNZJONI INVESTIGATTIVA TAL-OLAF

1 Prijoritajiet tal-investigazzjonijiet tal-OLAF

2 L-organizzazzjoni amministrattiva, il-baġit u l-politika tal-persunal f'relazzjoni mal-funzjoni investigattiva tal-OLAF

2.1 Baġit

2.2 L-organizzazzjoni amministrattiva u l-politika tal-persunal

IV RELAZZJONIJIET MAL-OLAF, L-ISTITUZZJONIJIET TAL-UE U PARTIJIET INTERESSATI OĦRA

1 Relazzjonijiet mal-OLAF

2 Relazzjonijiet mal-istituzzjonijiet tal-UE

3 Relazzjonijiet ma' partijiet interessati oħra

V METODI TA' ĦIDMA TAL-KUMITAT TA' SORVELJANZA

1 Laqgħat u Rapporteurs

2 Segretarjat

ANNESS I

ANNESS II

ANNESS III

KELMTEJN QABEL MILL-PRESIDENT

Il-Kumitat ta' Sorveljanza tal-OLAF attwali beda ħidmietu minn Jannar 2012 u dan ir-Rapport ta' Attività, li bi pjaċir qiegħed nippreżenta, ikopri l-ewwel sena tal-mandat tagħna.

Il-Kumitat ta' Sorveljanza huwa impenjat b'mod sħiħ li jappoġġja lill-OLAF fl-eżerċizzju tal-mandat tiegħu sabiex jiġġieled il-frodi, il-korruzzjoni u attivitajiet irregolari li jaffettwaw l-interessi finanzjarji tal-Unjoni Ewropea, kif ukoll li jsaħħaħ l-indipendenza tiegħu permezz ta' monitoraġġ regolari tal-funzjoni investigattiva tiegħu u billi jagħti pariri u joffri kritika kostruttiva fejn ikun xieraq. Għal dan il-għan, matul il-perjodu li ilna fil-kariga, ippruvajna nibnu stampa komprensiva tal-mod kif l-OLAF jeżerċita l-funzjonijiet investigattivi tiegħu, kemm billi mmonitorjajna każijiet tal-OLAF fid-dawl tal-proċeduri l-ġodda stabbiliti fl-2012 mid-Direttur Ġenerali tal-OLAF kif ukoll billi eżaminajna l-istruttura organizzattiva tiegħu bil-għan li jiġi deċiż jekk din toffrix l-aħjar spazju sabiex il-ħidma tal-OLAF titwettaq b'effiċjenza u ekonomija.

Matul l-ewwel sena tal-mandat tiegħu, il-Kumitat ta' Sorveljanza l-ġdid kien iffaċċjat b'numru ta' bidliet sinifikanti: ir-riorganizzazzjoni interna tal-OLAF u l-adozzjoni tal-Istruzzjonijiet il-ġodda lill-Istaff dwar Proċeduri Investigattivi, arranġamenti ta' ħidma ġodda bejn l-OLAF u l-Kumitat ta' Sorveljanza, ir-riforma li għaddejja tar-Regolament (KE) Nru 1073/1999. Inħolqu diffikultajiet ukoll minħabba d-diverġenza ta' opinjonijiet bejn l-OLAF u l-Kumitat ta' Sorveljanza rigward l-eżekuzzjoni tal-kompiti fdati lil dan tal-aħħar. Ir-riżenja ta' Membru tal-Kummissjoni Ewropea b'riżultat ta' investigazzjoni mill-OLAF, u l-monitoraġġ ta' din l-investigazzjoni partikolari mill-Kumitat ta' Sorveljanza kienu jirrappreżentaw sfida importanti oħra għall-Kumitat il-ġdid.

Madankollu, ħriġna opinjonijiet u rapporti ebsin li fihom analizzajna l-mod kif l-OLAF qiegħed jeżerċita l-funzjoni investigattiva tiegħu, ir-riforma proposta tar-Regolament (KE) Nru 1073/1999 jew il-baġit tal-OLAF.

Il-Membri tal-Kumitat ta' Sorveljanza, bħala korp, huma impenjati li jkollhom l-aħjar relazzjonijiet ta' ħidma mal-OLAF. Madankollu, livell san ta' tensjoni bejn l-OLAF u l-Kumitat huwa normali, bħal fi kwalunkwe relazzjoni bejn superviżur u sorveljat. Biex nagħmlu dak kollu li nistgħu sabiex nirrinforzaw fehim reċiproku aħjar, fit-tieni sena tal-mandat tiegħu, il-Kumitat se jieħu l-inizjattiva li jipproponi arranġamenti ta' ħidma ġodda bbażati fuq il-mod kif jara l-kompiti tiegħu. F'konformità mar-Regolament (KE) Nru 1073/1999, il-Kumitat jara lilu nnifsu bħala korp ta' monitoraġġ li juża sistema ta' matriċi sabiex jiddetermina u jiġbed l-attenzjoni dwar problemi sistemiċi: orizzontali billi jieħu kampjuni u vertikali billi jimmonitorja każijiet individwali. Madankollu, l-għan aħħari tagħna bħala Kumitat indipendenti huwa u se jibqa' li nassistu lid-Direttur Ġenerali fit-twettiq tal-funzjonijiet tiegħu u b'hekk li nikkontribwixxu sabiex tiżdied l-effettività tal-investigazjonijiet tal-OLAF u li tissaħħaħ l-indipendenza investigattiva tiegħu. Aħna determinati li nkomplu f'din it-triq.

Nixtieq nirringrazzja u nifraħ b'mod partikolari lis-Segretarjat tal-Kumitat għax-xogħol kbir u l-appoġġ prezzjuż tiegħu matul il-perjodu li ilna fil-kariga.

Johan DENOLF Il-President tal-Kumitat ta' Sorveljanza tal-OLAF

I DAĦLA

1. Ir-rwol tal-Kumitat ta' Sorveljanza tal-Uffiċċju Ewropew Kontra l-Frodi (minn hawn 'il quddiem, il-KS) huwa stabbilit fir-Regolament (KE) Nru 1073/1999 (1) u fid-Deċiżjoni li twaqqaf l-OLAF (2). Il-KS huwa l-garanti tal-indipendenza tal-OLAF u jissorvelja l-funzjoni investigattiva tal-OLAF permezz ta' monitoraġġ regolari mmirat sabiex jassigura t-twettiq korrett tal-investigazzjonijiet. Il-monitoraġġ tal-funzjoni investigattiva tal-OLAF min-naħa tal-KS jitwettaq skont ir-Regoli ta' Proċedura (3) tal-KS. Huwa bbażat b'mod partikolari fuq l-eżami tal-fajls ta' każijiet individwali tal-OLAF u dejta oħra disponibbli għall-KS, li jippermetti li jsiru konklużjonijiet u rakkomandazzjonijiet speċifiċi u ġenerali kkomunikati lid-Direttur Ġenerali tal-OLAF (minn hawn 'il quddiem, id-DĠ tal-OLAF) u, fejn ikun meħtieġ, lill-istituzzjonijiet rilevanti tal-UE.

2. Il-monitoraġġ ta' każijiet individwali huwa essenzjali sabiex jinstiltu konklużjonijiet sistemiċi jew ġeneriċi u sabiex jiġu identifikati nuqqasijiet sistemiċi possibbli fil-funzjoni investigattiva tal-OLAF. Il-KS jiffoka b'mod partikolari fuq l-eżami ta' jekk id-drittijiet fundamentali u l-garanziji proċedurali jiġux irrispettati fl-investigazzjonijiet tal-OLAF u jekk il-każijiet jiġux ittrattati b'mod effiċjenti, effettiv, fil-ħin u skont ir-regoli u d-dispożizzjonijiet legali rilevanti.

3. Dan ovvjament jeħtieġ l-aċċess neċessarju għall-ħidma każistika investigattiva tal-OLAF li kienet assigurata b'mod kontinwu mill-OLAF sa Marzu 2012. Madankollu, fil-bidu tal-mandat tal-KS attwali, kienu introdotti arranġamenti ġodda mid-DĠ tal-OLAF fir-rigward tal-aċċess għall-informazzjoni rilevanti dwar il-każijiet tal-OLAF mill-KS, li għamluha diffiċli għall-KS sabiex jeżerċita l-kompiti tiegħu sewwa, minħabba n-nuqqas ta' informazzjoni suffiċjenti u mogħtija fil-ħin.

4. Dan iddetermina l-attivitajiet tal-KS matul il-perjodu tar-rapportar. Kien iddedikat ammont sinifikanti ta' ħin u riżorsi għad-diskussjonijiet mad-DĠ tal-OLAF, f'laqgħat u f'korrispondenza estensiva, sabiex jiġu restawrati l-għodod ta' monitoraġġ tal-KS. Dan wassal għall-adozzjoni ta' arranġamenti ta' ħidma provviżorji li sfortunatament ma kinux effettivi.

5. Madankollu, il-KS adotta, unanimament, żewġ Opinjonijiet formali, dokument ta' pożizzjoni u rapport. Huwa eżamina 83 każ trażmessi lill-awtoritajiet ġudizzjarji nazzjonali u 188 rapport tal-OLAF dwar każijiet li damu għaddejjin għal aktar minn disa' xhur. Il-KS għamel ukoll analiżi tat-test tar-riforma tar-Regolament (KE) Nru 1073/1999 fuq il-bażi tal-esperjenza tal-KS fil-monitoraġġ tal-investigazzjonijiet tal-OLAF.

6. Dan l-ewwel rapport ta' attività tal-KS preżenti jkopri s-sena sħiħa mill-ħatra tiegħu fl-aħħar ta' Jannar 2012 sa Jannar 2013. Il-Membri tal-KS kienu Christiaan Timmermans (President, Jannar-Ottubru 2012), Johan Denolf (President minn Ottubru 2012), Herbert Bösch, Catherine Pignon u Rita Schembri (4). F'Jannar 2013 il-KS laqa' Membru ġdid, Jens Madsen li ħa post Timmermans.

II MONITORAĠĠ TAL-FUNZJONI INVESTIGATTIVA TAL-OLAF

L-Artikolu 11.1 tar-Regolament (KE) Nru 1073/1999:

Il-Kumitat tas-Sorveljanza għandu jsaħħaħ l-indipendenza tal-Uffiċċju b'sorveljanza regolari mill-qrib tal-implimentazzjoni tal-funzjoni investigattiva.

Il-premessa 10 tar-Regolament (KE) Nru 1073/1999:

… l-investigazzjonijiet għandhom jitmexxew … b'rispett sħiħ għad-drittijiet tal-bniedem u l-libertajiet fundamentali, b'mod partikolari l-prinċipju tal-imparzjalità, għad-dritt tal-persuni involuti li jesprimu ruħhom dwar il-fatti li jikkonċernawhom u għall-prinċipju li l-konklużjonijiet ta' investigazzjoni jistgħu jkunu bażati biss fuq elementi li għandhom valur bħala xhieda

1 L-ambitu tal-monitoraġġ tal-KS u l-arranġamenti ta' ħidma mal-OLAF

1.1 Ambitu tal-monitoraġġ

7. Ir-rwol tal-KS huwa li jimmonitorja l-funzjoni investigattiva tal-OLAF sabiex jassigura li l-indipendenza tiegħu ma tiġix kompromessa u li l-investigazzjonijiet jitwettqu skont l-ogħla standards ta' kwalità. Billi jeżamina bir-reqqa każijiet individwali, il-KS jinsab f'pożizzjoni li jidentifika riskji ta' influwenza mhux xierqa fuq il-ftuħ, l-iżvolġiment u l-għeluq tal-investigazzjonijiet tal-OLAF li jkunu ta' theddida għall-indipendenza investigattiva tal-OLAF. Għalhekk, sikwit huwa indispensabbli sabiex jeżamina l-fajls sħaħ ta' każijiet individwali — jew il-kampjuni rappreżentattivi tagħhom — u sabiex jiddiskutihom mal-investigaturi u l-maniġers tal-OLAF għal eżami komprensiv tal-metodi ta' investigazzjoni.

8. Il-leġittimità u l-preċiżjoni tal-analiżijiet imwettqa mill-KS bħala korp indipendenti jeħtieġu wkoll eżami tal-elementi fattwali f'każijiet, meta jiġi valutat il-kors tal-investigazzjoni f'każijiet magħluqa, li jeżaminaw oqsma partikolari. Għalhekk hija r-responsabbiltà tal-KS li jiddetermina l-aħjar metodi għall-monitoraġġ tal-funzjoni investigattiva tal-OLAF.

1.2 Implimentazzjoni ta' arranġamenti ta' ħidma ġodda mal-OLAF

9. Fid-dawl tal-konsiderazzjonijiet ta' hawn fuq, il-KS jiddispjaċih ħafna li r-relazzjoni tiegħu mal-OLAF kienet partikolarment diffiċli matul il-perjodu tar-rapportar u li t-termini tal-kooperazzjoni bejn l-OLAF u l-KS inbidlu b'mod sinifikanti ftit wara li l-KS il-ġdid beda l-mandat tiegħu. Id-DĠ tal-OLAF ħatar, bħala punt ta' kuntatt għall-KS, unità li tieħu ħsieb esklussivament kwistjonijiet ta' politika, filwaqt li t-talbiet indirizzati mill-KS lill-OLAF jirrigwardaw prinċipalment kwistjonijiet investigattivi li dik l-unità ma jkollhiex x'taqsam magħhom direttament. Barra minn hekk, il-modalitajiet ġodda ta' kooperazzjoni fir-rigward tal-aċċess tal-KS għall-informazzjoni rilevanti relatata ma' każijiet, illimitat b'mod qawwi l-abilità tal-KS il-ġdid li jwettaq il-kompiti tiegħu.

10. Minn Marzu 2012, il-KS sab ostakoli għall-funzjoni ta' monitoraġġ tiegħu li kienu jikkonsistu f'restrizzjoni żejda u diskrezzjonarja — mingħajr avviż minn qabel lill-KS — tal-aċċess tal-KS għall-fajls ta' każijiet fis-Sistema ta' Ġestjoni tal-Każijiet (CMS) (5) tal-OLAF, applikazzjoni ħażina tar-regoli dwar il-protezzjoni tad-data (6) li wasslet għall-inskrutabilità tar-rapporti tal-OLAF mill-KS, dewmien fl-għoti tal-informazzjoni mitluba li rriżulta, fost l-oħrajn, minn proċedura amministrattiva interna twila u mhux affidabbli.

11. Dawn id-diffikultajiet impedew lill-KS milli jwettaq il-kompiti tiegħu, kif spjegat aktar f'dan ir-rapport. B'mod aktar fundamentali, dawn jidhru li huma marbuta mal-ikkontestar, min-naħa tad-DĠ tal-OLAF, tal-kompetenza tal-KS sabiex jeżamina — fil-qafas tal-monitoraġġ sistemiku tiegħu tal-funzjoni investigattiva tal-OLAF — każijiet individwali, u b'mod partikolari tal-kompitu tiegħu fir-rigward tal-protezzjoni tad-drittijiet fundamentali u l-garanziji proċedurali (7).

12. Il-KS għandu jinsisti li d-DĠ tal-OLAF ma jistax jeżerċita setgħa diskrezzjonali sabiex jiddefinixxi l-kamp ta' applikazzjoni tar-rwol tal-KS meta jiddeċiedi jekk jagħtix jew le informazzjoni relatata ma' każijiet jew meta jiddeċiedi dwar kemm jeħtieġ informazzjoni il-KS. Tali interpretazzjoni twassal għall-qerda tar-rwol tal-KS. Il-KS preżenti jikkondividi b'mod sħiħ l-opinjoni tal-predeċessuri tiegħu li saħqu li l-aċċess tal-KS għall-informazzjoni rilevanti relatata ma' każijiet m'għandux jitħalla fid-diskrezzjoni tad-DĠ (8).

13. Fil-11 ta' Settembru 2012 u wara diskussjonijiet fit-tul mal-OLAF, il-KS qabel mal-arranġamenti ta' ħidma temporanji proposti mill-OLAF. Dawk l-arranġamenti ta' ħidma implimentaw approċċ fi tliet stadji bbażat fuq l-Opinjoni maħruġa fl-2007 mill-Kontrollur Ewropew għall-Protezzjoni tad-Data (9) li dak iż-żmien kien esprima tħassib dwar l-aċċess awtomatiku mill-KS għad-data personali kontenuta fis-CMS. Fil-21 ta' Diċembru 2012, id-DĠ tal-OLAF bagħat lid-Diretturi tal-OLAF struzzjonijiet immirati sabiex jiġu implimentati l-arranġamenti ta' ħidma.

14. Wara li evalwa s-suffiċjenza u s-siwi tal-informazzjoni li rċieva mingħand l-OLAF wara l-implimentazzjoni tal-arranġamenti, il-KS qies li — għar-raġunijiet sottolinjati aktar fid-dettall f'dan ir-rapport — il-mod kif ġew applikati xorta waħda ma kinux jippermettulu li jwettaq il-kompiti tiegħu sewwa. Il-KS għalhekk informa lid-DĠ tal-OLAF bil-ħtieġa li jiġu riveduti l-arranġamenti sabiex ikun assigurat li l-KS jikseb informazzjoni suffiċjenti u preċiża. Il-KS għalhekk ħa l-inizjattiva li fil-ġejjieni qrib jipproponi arranġamenti ta' ħidma ġodda u japprezza r-rieda tad-DĠ tal-OLAF, espressi f'Jannar 2013, li jaċċettahom.

2 Monitoraġġ tal-funzjoni investigattiva tal-OLAF fuq inizjattiva tal-Kumitat ta' Sorveljanza

L-Artikolu 11.1 tar-Regolament (KE) Nru 1073/1999:

Fuq talba tad-Direttur jew fuq inizjattiva tiegħu stess, il-kumitat għandu jagħti opinjonijiet lid-Direttur dwar l-attivitajiet tal-Uffiċċju, mingħajr madankollu ma jfixkel it-tmexxija tal-investigazzjonijiet li jkunu għaddejjin.

L-Artikolu 11.8 tar-Regolament (KE) Nru 1073/1999:

Il-kumitat jista' jippreżenta rapporti lill-Parlament Ewropew, lill-Kunsill, lill-Kummissjoni u lill-Qorti tal-Awdituri dwar ir-riżultati tal-investigazzjonijiet tal-Uffiċċju u l-azzjoni meħuda fuqhom.

2.1 Struzzjonijiet lill-Istaff dwar Proċeduri Investigattivi u l-implimentazzjoni tagħhom

15. Fi Frar 2012, id-DĠ tal-OLAF iċċirkola Struzzjonijiet ġodda lill-Istaff dwar Proċeduri Investigattivi (minn hawn 'il quddiem l-ISIP), li ħadu post dak li qabel kien il-Manwal tal-OLAF u li kellhom l-għan li jissimplifikaw u jiċċaraw il-proċeduri investigattivi. Il-KS jilqa' l-pubblikazzjoni tal-ISIP fuq il-paġna elettronika tal-OLAF, sabiex tiżdied it-trasparenza. L-introduzzjoni ta' dawn l-Istruzzjonijiet kienet kombinata ma' bidliet importanti fl-organigramma tal-OLAF.

16. Il-KS għalhekk ħa l-inizjattiva sabiex jeżamina l-ISIP u ħatar żewġ rapporteurs li ltaqgħu mal-persunal tal-OLAF, b'mod partikolari dawk responsabbli mit-tfassil tal-ISIP. Ir-rapporteurs kellhom ukoll diversi laqgħat ta' ħidma mas-Segretarjat tal-KS. Minħabba l-ammont ta' xogħol sinifikanti matul il-perjodu tar-rapportar u n-numru insuffiċjenti ta' persunal fis-Segretarjat, il-KS kellu jipposponi l-adozzjoni tal-Opinjoni ppjanata dwar l-ISIP.

17. Il-KS innota li l-ISIP antiċipaw, f'bosta aspetti, ir-riforma tar-Regolament (KE) Nru 1073/1999, li għad trid tiġi adottata mil-leġislatur. Fl-Anness III ta' dan ir-rapport hemm konsiderazzjonijiet speċifiċi dwar il-konformità ta' dawn l-istruzzjonijiet mat-test tar-Regolament ġejjieni. Qabel jislet il-konklużjonijiet finali, il-KS iddeċieda li jikkunsidra wkoll ir-riżultati tal-monitoraġġ ta' każijiet individwali mwettaq, parzjalment jew kompletament, skont l-ISIP.

18. Il-KS analizza dawn il-każijiet fid-dawl tar-regoli stabbiliti kemm f'dak li kien il-Manwal tal-OLAF kif ukoll fl-ISIP, u vvaluta l-bidliet imdaħħla minn dawn tal-aħħar. Kienu nnotati bidliet sinifikanti, fost l-oħrajn, fil-proċedura għall-ftuħ u l-għeluq ta' każijiet, l-iżvolġiment tal-attivitajiet investigattivi u l-kontroll minn qabel tal-legalità tagħhom, kif ukoll l-evalwazzjoni finali legali u dwar il-kwalità.

2.1.1 Ftuħ u għeluq ta' każijiet

19. Il-KS ta attenzjoni speċjali lill-proċedura prevista fl-ISIP għall-ftuħ tal-każijiet ta' investigazzjoni u ta' koordinazzjoni. Il-valutazzjoni mill-KS, tal-proċess tal-għażla, għadha għaddejja (10) u r-riżultati tagħha se jiġu ppreżentati fl-Opinjoni li jmiss. Apparti minn din il-kwistjoni pendenti, il-KS innota żieda fin-numru ta' każijiet miftuħa mill-1 ta' Frar 2012 u l-bidla tal-prattika rigward is-setgħat tal-ftuħ u l-għeluq ta' investigazzjonijiet.

20. Dwar l-ewwel aspett, il-KS innota li, fl-applikazzjoni tal-miżuri tranżizzjonali stabbiliti fl-Artikolu 30(2) tal-ISIP, l-informazzjoni kollha li ma tinvolvix Membri, uffiċjali u persunal ieħor tal-UE, irreġistrata fl-OLAF qabel l-1 ta' Frar 2012 u li kienet taħt valutazzjoni, kellha tinfetaħ bħala każ ta' investigazzjoni jew ta' koordinazzjoni (11). Konsegwentement, bid-deċiżjoni tal-31 ta' Jannar 2012, id-DĠ tal-OLAF fetaħ total ta' 423 każ (12). Il-KS beħsiebu jeżamina safejn din id-deċiżjoni hija konformi mal-kriterji stabbiliti mill-każistika tal-Qorti Ewropea tal-Ġustizzja, li ddikjarat li ma tistax tittieħed deċiżjoni mid-DĠ tal-OLAF sabiex tinfetaħ investigazzjoni sakemm ma jkunx hemm “suspetti biżżejjed serji” relatati ma' atti ta' frodi, korruzzjoni jew attivitajiet illegali oħra ta' dannu għall-interessi finanzjarji tal-UE (13).

21. Rigward it-tieni aspett, il-KS innota mill-każijiet eżaminati li l-prattika preċedenti li s-setgħa sabiex jiftaħ u jagħlaq investigazzjonijiet tiġi delegata mid-Direttur Ġenerali tal-OLAF lid-Direttur responsabbli mill-operazzjonijiet u l-investigazzjonijiet inbidlet wara li d-Direttur Ġenerali l-Ġdid ħa l-kariga fi Frar 2011, b'riżultat tal-implimentazzjoni ta' rakkomandazzjoni mill-Ombudsman Ewropew (14). Din il-bidla hija attwalment riflessa fl-ISIP, kif rakkomandat (15). Meta jitqies li l-indipendenza investigattiva tal-OLAF hija definita mir-Regolament (KE) Nru 1073/1999 fir-rigward tad-Direttur Ġenerali tiegħu in personam, il-KS jilqa' din il-bidla u japprezza li minn issa 'l quddiem l-OLAF jikkonforma mar-rakkomandazzjoni tal-Ombudsman Ewropew.

2.1.2 Twettiq ta' attivitajiet investigattivi u kontroll minn qabel tal-legalità tagħhom

22. Billi l-kontroll tal-legalità tal-miżuri investigattivi — li għandu l-għan li jassigura li l-evidenza tkun inġabret b'mod legali, b'rispett sħiħ tad-drittijiet fundamentali u l-garanziji proċedurali, kif ukoll tar-rekwiżiti proċedurali tal-Istati Membri — huwa funzjoni ewlenija fl-OLAF, il-KS iħoss li l-kontroll sistematiku tal-legalità ta' ċertu numru ta' miżuri investigattivi, kif stipulat fl-ISIP il-ġodda, huwa bla dubju ta' xejn pass 'il quddiem sabiex tissaħħaħ ir-responsabbiltà tal-OLAF u l-leġittimità tal-azzjonijiet tiegħu.

23. Din il-funzjoni ewlenija ġiet fdata lil unità ġdida li nħolqot — l-Unità ta' Għażla u Analiżi ta' Investigazzjonijiet — li, apparti mill-kontroll tal-legalità matul l-investigazzjoni, tagħti pariri wkoll lid-DĠ tal-OLAF dwar il-ftuħ possibbli ta' każijiet ta' investigazzjoni jew ta' koordinazzjoni, u twettaq l-eżami legali finali tal-każijiet, qabel l-għeluq tagħhom. Minħabba r-rwol ċentrali li din l-unità għandha matul iċ-ċiklu tal-ħajja sħiħ tal-każijiet, il-KS iddeċieda li jimmonitorja — fil-qafas tal-analiżi tiegħu tal-ISIP (16) — l-eżekuzzjoni, min-naħa ta' din l-unità, tad-diversi kompiti fdati lilha, kif ukoll li jeżamina kif il-funzjonijiet tagħha jaqblu ma' dawk ta' unitajiet oħra.

24. Mingħajr preġudizzju għall-kontenut tal-Opinjoni futura dwar l-ISIP u fid-dawl tar-Rapport Annwali tal-Unità ta' Għażla u Analiżi ta' Investigazzjonijiet (17), il-KS se jeżamina l-kwistjonijiet li ġejjin: 1) il-kriterji għall-ftuħ u l-għeluq ta' każijiet u l-kanali ta' komunikazzjoni mal-unitajiet ta' investigazzjoni u appoġġ matul l-istadju ta' valutazzjoni, 2) il-kompetenzi professjonali fi ħdan l-Unità ta' Għażla u Analiżi ta' Investigazzjonijiet, 3) l-għanijiet/objettivi interni għat-tul tal-valutazzjoni u l-applikazzjoni prattika tagħhom, 4) it-twettiq tal-kontroll tal-legalità, 5) id-distribuzzjoni tal-każijiet miftuħa jew magħluqa għal kull settur, tip ta' lmentaturi u pajjiż, 6) il-linji gwida interni miktuba tal-unità rigward id-drittijiet fundamentali u l-garanziji proċedurali.

25. Sadanittant, il-KS kien sodisfatt li jinnota xi titjib fir-rigward tal-awtorizzazzjonijiet minn qabel meħtieġa mill-persunal tal-OLAF mingħand id-DĠ sabiex iwettqu ċerti miżuri investigattivi. Id-dispożizzjonijiet rilevanti fl-ISIP u l-kontroll relatat tal-legalità qabel l-eżekuzzjoni tagħhom (18) jidhru li huma rimedju xieraq għal xi nuqqasijiet li l-KS innota fil-każijiet eżaminati u li seħħew qabel l-introduzzjoni tal-ISIP (19).

26. Il-KS iħoss, madankollu, li huwa meħtieġ aktar titjib. L-ISIP jippreżentaw lista limitata tal-attivitajiet investigattivi li jeħtieġu kontroll minn qabel tal-legalità (20). Fid-dawl tal-esperjenza ta' monitoraġġ tiegħu, il-KS innota li l-OLAF ġabar jew ipprova jiġbor evidenza permezz ta' miżuri oħra li mhumiex elenkati fl-ISIP, u għalhekk ma jeħtiġux, preżumibbilment, kontroll minn qabel tal-legalità. Il-KS għalhekk irrakkomanda lid-DĠ tal-OLAF sabiex idaħħal verifika komprensiva tal-bażi legali qabel l-implimentazzjoni ta' kwalunkwe miżura li tista' twassal għal interferenza potenzjali fid-drittijiet fundamentali tal-persuni involuti fl-investigazzjonijiet tal-OLAF.

2.1.3 Eżami finali tal-kwalità u legali

27. L-eżami finali tal-kwalità u legali tar-Rapport Finali u tar-rakkomandazzjonijiet proposti (21) jitwettaq abbażi ta' formola standard, li tinkludi punti predefiniti li għandhom jiġu vverifikati mill-Unità ta' Għażla u Analiżi ta' Investigazzjonijiet. Il-KS innota li l-eżami sar fuq il-bażi ta' din il-lista limitata ta' punti u l-eżaminaturi dehru li ma kinux qed jiċċekkjaw aspetti oħra li jistgħu jkunu interessati, speċjalment fir-rigward tal-konformità tal-OLAF mal-garanziji proċedurali u d-drittijiet fundamentali tal-persuni kkonċernati.

28. Il-KS iħoss li l-formola ta' ħidma standard li tintuża tista' tittejjeb aktar, sabiex tinkludi aspetti oħra (jiġifieri l-konformità mar-regoli nazzjonali, it-talbiet għall-aċċess għad-dokumenti jew għall-fajl, id-dritt li wieħed ma jinkriminax lilu nnifsu, ir-rekwiżit taż-żmien raġonevoli, l-imparzjalità, id-dritt għall-privatezza). F'Mejju 2012 il-KS ippropona lill-OLAF grilja għall-evalwazzjoni tar-rispett tad-drittijiet fundamentali u tal-garanziji proċedurali qabel it-trażmissjoni ta' każijiet lill-awtoritajiet ġudizzjarji nazzjonali.

2.2 Opinjonijiet u rapporti tal-KS dwar każijiet individwali

29. Il-KS eżamina bir-reqqa każ trażmess f'Ottubru 2012 lill-awtoritajiet ġudizzjarji nazzjonali u li wassal għar-riżenja ta' Membru tal-Kummissjoni Ewropea. Il-KS ġie infurmat bl-intenzjoni tal-OLAF li jittrażmetti l-każ lill-awtoritajiet ġudizzjarji nazzjonali, iżda ma rċeviex aċċess għall-każ f'konformità mat-talba tiegħu fiż-żmien previst mill-arranġamenti ta' ħidma. Dan impedixxa lill-KS milli jwettaq l-eżami tar-rispett lejn id-drittijiet fundamentali u l-garanziji proċedurali qabel it-trażmissjoni tal-każ. Skont is-sentenza tal-Qorti Ġenerali, in-nuqqas tal-OLAF li jikkonsulta lill-KS qabel ma jibgħat l-informazzjoni lill-awtoritajiet ġudizzjarji nazzjonali tista' titqies bħala ksur tal-Artikolu 11(7) tar-Regolament (KE) Nru 1073/1999 (22).

30. Il-KS eżamina l-applikazzjoni, f'dan il-każ, tal-ISIP il-ġodda għall-ftuħ tal-investigazzjoni (ir-rispett tal-prinċipju tal-proporzjonalità), għat-twettiq tagħha (ir-rispett tal-prinċipji tal-legalità u tal-imparzjalità), għar-rispett tad-drittijiet fundamentali u l-garanziji proċedurali, tar-rekwiżiti dwar il-protezzjoni tad-data personali, u għall-għeluq tal-investigazzjoni.

31. Fit-twettiq tal-analiżi tiegħu, il-KS skopra numru ta' problemi potenzjali u ħareġ rakkomandazzjonijiet lid-DĠ tal-OLAF fl-Opinjoni Nru 2/2012 adottata fil-11 ta' Diċembru 2012 (23). Il-KS ħassu xieraq li jelabora wkoll rapport skont l-Artikolu 11(8) tar-Regolament (KE) Nru 1073/1999 dwar il-problemi sistemiċi possibbli li skopra u li jinkludi rakkomandazzjonijiet meħtieġa indirizzati lill-istituzzjonijiet tal-UE (24). Il-KS ħass li dawn kellhom il-ħtieġa li jkunu jafu bil-kwistjonijiet imqajma mill-KS fil-livell proċedurali u bir-rakkomandazzjonijiet magħmula lid-DĠ tal-OLAF, li jistgħu jservu bħala elementi ġodda għal riflessjoni dwar kif jista' jittejjeb it-test tar-Regolament (KE) Nru 1073/1999. L-analiżi rilevanti ġiet mehmuża ma' dan ir-rapport bħala l-Anness III.

32. Is-setgħa tal-KS li joħroġ opinjonijiet formali dwar każijiet individwali kienet sfidata mid-DĠ tal-OLAF. Il-KS ma jaqbilx bil-qawwa kollha ma' dan u jenfasizza li l-eżami ta' każijiet individwali u l-formulazzjoni tal-konklużjonijiet rilevanti huma element indispensabbli tal-kompiti ta' monitoraġġ tal-KS li jagħmilha possibbli li dan jikkomunika malajr ir-riżultati tal-ħidma tiegħu u l-problemi potenzjali li jkun sab. Huwa jippermetti lid-DĠ tal-OLAF li jirreaġixxi malajr għar-riskji u li jieħu l-miżuri xierqa sabiex tittejjeb l-attività investigattiva tal-OLAF, fejn ikun meħtieġ. Matul il-perjodu tar-rapportar, il-KS informa lid-DĠ tal-OLAF bir-riżultati tal-monitoraġġ li għamel ta' każ individwali ieħor u għamillu wkoll rakkomandazzjonijiet.

33. Barra minn hekk, meta s-sejbiet tal-KS dwar każ individwali jqajmu kwistjonijiet fuq livell aktar sistemiku dwar il-mod kif l-OLAF jiżvolġi l-investigazzjonijiet tiegħu, hija naturalment ir-responsabbiltà tal-KS li jindirizza dawk il-kwistjonijiet. L-Artikolu 11(1) tar-Regolament (KE) Nru 1073/1999 ma jipprekludix lill-KS milli jagħti opinjonijiet dwar każijiet individwali, bil-kundizzjoni li ma jfixkilx l-investigazzjonijiet li jkunu għaddejjin. Il-KS jissottolinja li, fiż-żmien li nħarġet l-Opinjoni Nru 2/2012 tiegħu, l-investigazzjoni tal-OLAF kienet diġà ngħalqet u għalhekk ir-rakkomandazzjonijiet magħmula mill-KS kienu maħsuba sabiex itejbu l-attivitajiet investigattivi futuri tal-OLAF u mhux sabiex jinterferixxu mal-miżuri investigattivi diġà meħuda mill-OLAF f'dik l-investigazzjoni speċifika.

3 Monitoraġġ tal-funzjoni investigattiva tal-OLAF — informazzjoni dwar każijiet individwali mibgħuta mid-DĠ tal-OLAF

3.1 Informazzjoni mogħtija lill-KS

3.1.1 Investigazzjonijiet li jkunu ilhom għaddejja għal aktar minn disa' xhur

L-Artikolu 11.7 tar-Regolament (KE) Nru 1073/1999:

Meta investigazzjoni tkun ilha għaddejja għal aktar minn disa' xhur, id-Direttur għandu jinforma lill-Kumitat ta' Sorveljanza bir-raġunijiet li minħabba fihom ma kienx possibbli li tingħalaq l-investigazzjoni, u biż-żmien meta huwa mistenni li titlesta.

34. Il-KS irċieva 188 rapport ta' disa' xhur matul il-perjodu tar-rapportar (25). Is-settur bl-akbar numru ta' każijiet li damu għaddejjin għal aktar minn disa' xhur huwa dak tal-għajnuna esterna u l-fondi ta' qabel l-adeżjoni (26), filwaqt li s-setturi bl-inqas każijiet huma s-settur tat-tabakk u tal-prodotti foloz (27) u s-settur tal-istrumenti finanzjarji ġodda (28). 113 mill-188 rapport ta' disa' xhur kienu trażmessi f'Jannar 2013, wara li eżami intern tal-prattika tal-OLAF żvela li l-KS ma kienx irċieva informazzjoni dwar numru ta' każijiet li damu għaddejjin għal aktar minn disa' xhur. Id-DĠ tal-OLAF iddeċieda li jieħu miżuri sabiex itejjeb din il-prattika, fosthom li jibgħat lill-KS informazzjoni aggregata kull xahar dwar dawn il-każijiet u t-tqegħid fis-seħħ ta' salvagwardji addizzjonali sabiex jiġi evitat li xi unità ta' investigazzjoni taqbeż id-data ta' skadenza għall-għoti tal-informazzjoni. Il-KS japprezza l-impenn tad-DĠ tal-OLAF sabiex itejjeb l-informazzjoni trażmessa lilu fil-ħin.

35. L-informazzjoni kontenuta fir-rapporti ta' disa' xhur (b'mod partikolari elementi bħad-deskrizzjoni tal-każ, il-passi investigattivi meħuda, l-impatt finanzjarju, il-konsiderazzjonijiet dwar preskrizzjoni u l-passi investigattivi futuri proposti) hija essenzjali għall-analiżi mill-KS, tat-tul ta' dawk il-każijiet. Barra minn hekk, kienet tingħata informazzjoni prezzjuża lill-KS fil-valutazzjonijiet tal-informazzjoni inizjali, li ntbagħtu regolarment lill-KS, b'riżultat ta' arranġament formali ffirmat fil-31 ta' Marzu 2008 mid-DĠ tal-OLAF ta' qabel. Din l-informazzjoni supplimentari (jiġifieri r-raġunijiet għall-ftuħ ta' investigazzjoni u, ġeneralment, pjan ta' ħidma), kienet tippermetti lill-KS li jivvaluta jekk l-investigazzjonijiet infetħux b'indipendenza sħiħa, mingħajr pressjoni esterna mhux ġustifikata u jekk twettqux b'mod effiċjenti.

36. Meta l-KS preżenti ħa l-kariga, huwa nnota bidla importanti fil-metodoloġija f'dan il-qasam u b'mod partikolari mit-tieni nofs tal-2012 meta r-rapporti ta' disa' xhur intbagħtu b'mod irregolari u l-kamp ta' applikazzjoni tagħhom varja b'mod sinifikanti. Minn Settembru 2012, u mingħajr arranġament minn qabel mal-KS, l-OLAF bidel din il-prattika b'mod sinifikanti: ammont sostanzjali mill-informazzjoni kontenuta fir-rapporti ta' disa' xhur ġie mgħotti, u l-elementi fattwali pprovduti lill-KS kienu regolarment insuffiċjenti. Barra minn hekk, l-Opinjonijiet tal-Unità ta' Għażla u Analiżi ta' Investigazzjonijiet, li ħadu post il-valutazzjoni tal-informazzjoni inizjali wara l-adozzjoni tal-ISIP, ma kinux ipprovduti lill-KS. Minħabba f'hekk, il-KS ma setax ikollu fehim ċar tal-każijiet u ma setax jevalwa b'mod xieraq jekk it-tul tal-każijiet kienx ġustifikat.

37. Xi drabi, ir-rapporti ta' disa' xhur ma kinux jikkonformaw mar-rekwiżiti tal-Artikolu 11(7) tar-Regolament (KE) Nru 1073/1999 (29). Il-KS innota b'mod partikolari li sikwit kienet nieqsa informazzjoni essenzjali bħall-konsiderazzjoni tal-preskrizzjoni (30), anki fir-rapporti finali (31). Il-KS għalhekk kellu diffikultajiet kbar biex jidentifika każijiet li ma setgħux jittieħdu mill-awtoritajiet ġudizzjarji nazzjonali minħabba raġuni ta' preskrizzjoni.

3.1.2 Rakkomandazzjonijiet lill-istituzzjonijiet

L-Artikolu 11.7 tar-Regolament (KE) Nru 1073/1999:

Id-Direttur għandu jinforma lill-Kumitat dwar każijiet fejn l-istituzzjoni, korp, uffiċċju jew aġenzija inkwistjoni jkunu naqsu milli jaġixxu fuq ir-rakkomandazzjonijiet magħmula minnu.

38. Matul il-perjodu tar-rapportar, il-KS ma rċieva l-ebda informazzjoni dwar każijiet fejn istituzzjoni, korp, aġenzija jew uffiċċju kkonċernat naqsu milli jaġixxu fuq rakkomandazzjonijiet magħmula mill-OLAF. Il-KS huwa mħasseb li din is-sitwazzjoni ma kinitx minħabba l-implimentazzjoni sħiħa tar-rakkomandazzjonijiet tal-OLAF, iżda pjuttost minħabba n-nuqqas ta' sistema ta' rapportar meħtieġa bejn l-OLAF u r-riċevituri ta' rakkomandazzjonijiet.

39. Il-KS innota li, wara d-dħul fis-seħħ tal-ISIP il-ġodda, l-OLAF introduċa formola standard ġdida għat-tfassil tar-rakkomandazzjonijiet dwar l-azzjoni li għandha tittieħed mill-istituzzjonijiet, il-korpi, l-uffiċċji jew l-aġenziji tal-UE li jkunu qegħdin isegwu każijiet tal-OLAF (32). Il-KS japprezza dawn il-bidliet u jittama li dawn jippermettu kemm lill-OLAF kif ukoll lill-KS li jimmonitorjaw sewwa l-eżitu tar-rakkomandazzjonijiet tal-OLAF fil-ġejjieni. Il-KS jilqa' wkoll l-impenn tal-OLAF sabiex itejjeb dan l-aspett tal-attività tiegħu, kif indikat fil-Pjan ta' Ġestjoni annwali tiegħu.

3.1.3 Każijiet li jkunu jeħtieġu li xi informazzjoni tintbagħat lill-awtoritajiet ġudizzjarji nazzjonali

L-Artikolu 11.7 tar-Regolament (KE) Nru 1073/1999:

Id-Direttur għandu jinforma lill-kumitat dwar każijiet li jkunu jeħtieġu li xi informazzjoni tintbagħat lill-awtoritajiet ġudizzjarji ta' Stat Membru.

40. In-numru ta' każijiet riferuti lill-KS matul il-perjodu tar-rapportar żdied b'mod sinifikanti meta mqabbel mas-snin ta' qabel (33), b'riżultat tal-miżuri mdaħħla fl-OLAF sabiex jiġi aċċellerat l-għeluq tal-każijiet, b'mod partikolari dawk li jieħdu fit-tul. Il-KS għalhekk kien iffaċċjat b'sitwazzjoni paradossali fejn huwa kellu jimmonitorja numru akbar ta' każijiet, filwaqt li fl-istess ħin l-għodod ta' monitoraġġ tiegħu kienu limitati b'mod sinifikanti mill-OLAF.

41. Minn Marzu 2012, l-aċċess tal-KS u tas-Segretarjat tiegħu għall-fajls elettroniċi tal-każijiet magħluqa tal-OLAF (fis-CMS) inqata'. Filwaqt li jifhem ir-raġunijiet ta' protezzjoni tad-data kif ipprovduti mid-DĠ tal-OLAF (34), il-KS ħass li l-proċeduri stabbiliti għat-trasferiment tad-dejta rilevanti ma kinux jassiguraw informazzjoni suffiċjenti u preċiża, kif spjegat hawn isfel. Għalhekk il-KS iddedika ħin u sforzi sinifikanti sabiex jiddiskuti mad-DĠ tal-OLAF l-istabbiliment ta' proċeduri vijabbli għat-trasferiment tal-informazzjoni neċessarja.

42. Minn Marzu sa Settembru 2012, l-implimentazzjoni tal-ewwel sett ta' struzzjonijiet iċċirkolati lill-maniġers kienet pjuttost kaotika u l-prattika fl-unitajiet ta' investigazzjoni kienet tvarja (35). Dan jidher li huwa prinċipalment dovut għall-fatt li, wara r-riorganizzazzjoni tal-OLAF u l-adozzjoni tal-ISIP mill-1 ta' Frar 2012, il-kompitu li l-KS jiġi infurmat bil-każijiet li jkunu jeħtieġu li tintbagħat informazzjoni lill-awtoritajiet ġudizzjarji nazzjonali ġie deċentralizzat minn dik li kienet l-unità ta' konsulenza ġudizzjarja għall-unitajiet investigattivi responsabbli mill-każijiet. Il-KS ippropona lill-OLAF (f'Mejju 2012) grilja għall-evalwazzjoni tar-rispett għad-drittijiet fundamentali u l-garanziji proċedurali f'dawk il-każijiet, immirata sabiex tiffaċilita l-analiżi tagħhom mill-KS, iżda din ma tteħditx f'konsiderazzjoni b'mod sħiħ mill-OLAF.

43. Ħafna drabi, l-informazzjoni trażmessa kienet insuffiċjenti u għalhekk il-KS kellu jitlob aċċess sħiħ fis-CMS għall-verżjoni elettronika tal-fajls tal-każijiet tal-OLAF. Xi wħud minn dawn it-talbiet kienu jew rifjutati (36) jew ittrattati wara żmien twil. Wara li reġa' għamel it-talbiet, il-KS ingħata, bħala pass intermedju, informazzjoni estensiva dwar il-każijiet minflok aċċess sħiħ għas-CMS. Filwaqt li f'xi każijiet din l-informazzjoni supplimentari kienet ikkunsidrata bħala suffiċjenti mill-KS, f'każijiet oħra l-KS kellu jirrepeti mill-ġdid it-talbiet tiegħu għall-aċċess għas-CMS, minħabba l-fatt li l-informazzjoni pprovduta kienet jew xorta waħda insuffiċjenti jew ma kinitx preċiża. Billi l-monitoraġġ tal-KS huwa bbażat għal kollox (qabel ma jkollu l-aċċess għall-fajls tal-każijiet), fuq l-informazzjoni mogħtija mill-OLAF, il-KS jistenna li din l-informazzjoni tkun affidabbli u preċiża.

44. Wara l-adozzjoni, f'Settembru 2012, ta' arranġament ta' ħidma bejn il-KS u l-OLAF (37), l-istruzzjonijiet imsemmija hawn fuq ġew modifikati (f'Diċembru 2012). Filwaqt li japprezza t-titjib, sa ċertu punt, fit-trażmissjoni ta' informazzjoni mill-OLAF lill-KS (38), il-KS innota, madankollu, li fil-prattika, l-informazzjoni trażmessa xorta ma kinitx tippermettilu li jwettaq il-funzjoni ta' monitoraġġ tiegħu sewwa — għal diversi raġunijiet: il-kamp ta' applikazzjoni tal-informazzjoni tnaqqas b'mod drastiku u għalhekk din ċertament kienet insuffiċjenti (39); din l-informazzjoni diġà limitata ħafna mibgħuta lill-KS, f'xi każijiet kienet mgħottija żżejjed, għalkemm ma kienx fiha data personali u minkejja l-ħtieġa ċara ta' għarfien għall-KS (40); xi drabi, l-istruzzjonijiet il-ġodda kienu applikati b'mod differenti anki fi ħdan l-istess unità ta' investigazzjoni; l-istruzzjonijiet rigward iż-żmien sabiex tintbagħat l-informazzjoni lill-KS (41) ma kinux sodisfaċenti għal kollox, billi l-apprezzament tar-raġunijiet eċċezzjonali li jistgħu jiġġustifikaw it-tqassir tal-perjodu previst ta' 5 ijiem tħalla fid-diskrezzjoni tad-Direttur Ġenerali waħdu u ma hija prevista l-ebda proċedura sabiex jiġi kkonsultat il-KS f'każijiet bħal dawn.

45. Il-KS ifakkar li l-approċċ fi tliet stadji maqbul mal-OLAF f'Settembru 2012 kien immirat prinċipalment sabiex joħloq bilanċ ġust bejn ir-rekwiżiti ta' protezzjoni tad-data kif espressi mill-KEPD fl-Opinjoni tiegħu tal-2007 u l-ħtieġa li l-KS jirċievi informazzjoni xierqa li tippermettilu li jwettaq il-mandat tiegħu. Madankollu, il-KS jiddispjaċih li l-OLAF mar lil hinn mill-ħtieġa li jipproteġi d-data personali, kemm billi naqqas b'mod sinifikanti l-informazzjoni mogħtija lill-KS kif ukoll billi editja b'mod eċċessiv u bla bżonn din l-informazzjoni diġà limitata. Minħabba f'hekk il-KS kellu sistematikament jitlob l-aċċess għall-fajl sħiħ tal-każ, filwaqt li dan xi kultant seta' jiġi evitat billi tingħata informazzjoni suffiċjenti meta l-każ jiġi trażmess lill-awtoritajiet ġudizzjarji nazzjonali.

46. Il-KS jissottolinja li informazzjoni suffiċjenti dwar każijiet, li jew tiġi trażmessa mill-OLAF fuq il-bażi tal-Artikolu 11(7) tar-Regolament (KE) Nru 1073/1999 jew tintalab mill-KS, hija essenzjali għall-monitoraġġ xieraq tal-funzjoni investigattiva tal-OLAF. B'mod partikolari, il-KS jirrimarka li:

— ma jistax jidentifika pressjoni potenzjali jew tentattivi ta' ksur tal-indipendenza investigattiva tal-OLAF (bħar-rifjut minn istituzzjonijiet, korpi, uffiċċji jew aġenziji tal-UE jew minn Stati Membri li jikkooperaw mal-OLAF, ir-rifjut jew dewmien mhux ġustifikat biex l-OLAF jingħata għajnuna jew informazzjoni, diffikultajiet serji fir-relazzjonijiet tagħhom, talbiet jew struzzjonijiet eċċessivi indirizzati lill-OLAF u r-reazzjonijiet rispettivi tiegħu) mingħajr l-aċċess għal informazzjoni li tista' possibbilment tinstab f'dokumenti relatati ma' każijiet tal-OLAF;

— ma jistax jimmonitorja l-konformità tal-OLAF mar-rispett għad-drittijiet fundamentali u l-garanziji proċedurali billi jibbaża biss fuq l-informazzjoni pprovduta fl-Opinjonijiet tal-Unità 0.1, li, barra minn hekk, ma tittrattax il-kwistjonijiet kollha indikati fil-grilja ta' evalwazzjoni proposta mill-KS lill-OLAF;

— ma jistax jimmonitorja t-tul tal-investigazzjonijiet u l-iżvolġiment korrett tagħhom fin-nuqqas ta' informazzjoni rilevanti dwar l-attivitajiet investigattivi mwettqa u l-kronoloġija tagħhom, inkluż perjodi potenzjali ta' inattività u ma jistax jidentifika każijiet li ma jistgħux jittieħdu mill-awtoritajiet ġudizzjarji nazzjonali għal raġunijiet ta' preskrizzjoni, fin-nuqqas ta' indikazzjonijiet dwar il-perjodi ta' preskrizzjoni applikabbli;

— ma jistax jevalwa r-riżultati tal-investigazzjonijiet tal-OLAF u l-azzjonijiet meħuda dwarhom mingħajr ma jkun jaf il-konklużjonijiet tal-investigazzjonijiet u r-rakkomandazzjonijiet relatati lill-istituzzjonijiet tal-UE jew lill-awtoritajiet kompetenti tal-Istati Membri.

3.2 Sejbiet tal-KS

47. Fuq il-bażi tal-monitoraġġ ta' każijiet tal-OLAF u fid-dawl tal-ISIP, il-KS ġibed numru ta' konklużjonijiet dwar aspetti sistemiċi tat-twettiq tal-investigazzjonijiet tal-OLAF, li jeħtieġu aktar konsiderazzjoni u titjib fit-test tar-Regolament (KE) Nru 1073/1999 emendat. Dawn il-konklużjonijiet huma ppreżentati fl-Anness III ta' dan ir-rapport. Riżultati oħra tal-monitoraġġ min-naħa tal-KS, prinċipalment ta' każijiet trażmessi lill-awtoritajiet ġudizzjarji nazzjonali, huma ppreżentati fil-qosor hawn taħt.

3.2.1 L-indipendenza investigattiva

48. Il-KS eżamina, fil-każijiet kollha riferuti lilu, dawk l-oqsma fejn l-indipendenza investigattiva tal-OLAF tista' tkun f'riskju, b'mod partikolari l-kooperazzjoni u l-iskambju ta' informazzjoni mal-istituzzjonijiet, il-korpi, l-uffiċċji u l-aġenziji u l-Istati Membri fir-rigward tal-funzjoni investigattiva tal-OLAF.

49. Il-KS seta' jidentifika, fuq il-bażi tal-eżami ta' Rapporti Finali u dokumenti relatati ma' każijiet, dawk l-aspetti tal-kooperazzjoni mal-istituzzjonijiet u l-korpi tal-UE li jistgħu joħolqu ostakoli potenzjali għall-iżvolġiment indipendenti tal-investigazzjonijiet min-naħa tal-OLAF: id-dewmien jew ommissjonijiet sabiex jiġu mwieġba talbiet għall-informazzjoni mill-OLAF; ir-riluttanza biex l-OLAF jiġi infurmat dwar każijiet possibbli ta' frodi; it-talbiet indirizzati mill-istituzzjoni tal-UE kkonċernata lid-DĠ tal-OLAF biex jibdel l-investigatur(i) responsabbli, bħala kundizzjoni biex tippermetti l-aċċess tagħhom għall-bini tal-istituzzjoni jew biex tagħti informazzjoni jew dokumenti lill-OLAF; it-talba indirizzata lil xi Kummissarju minn istituzzjoni tal-UE kkonċernata li tikkontesta xi miżuri investigattivi u li tistiednu jieħu, fir-rigward tal-investigatur(i) responsabbli, il-“miżuri neċessarji”. Il-KS japprezza li, fil-każ tal-aħħar, il-Kummissarju wieġeb billi sostna li l-indipendenza tal-OLAF kienet titlob li huwa ma jintervjenix fl-investigazzjoni li kienet għaddejja u rrefera l-kwistjoni lid-DĠ tal-OLAF.

50. Barra minn hekk, il-KS innota li l-OLAF ġeneralment ikkoopera malajr mal-awtoritajiet tal-Istati Membri, li tawh għajnuna u informazzjoni meta mitluba jew fuq inizjattiva proprja tagħhom. Madankollu, il-KS innota wkoll li, f'xi każijiet fejn għadda tul ta' żmien importanti (sa disa' xhur) bejn il-finalizzazzjoni tal-investigazzjoni u t-trażmissjoni tal-każ lill-awtoritajiet ġudizzjarji nazzjonali, dan kien dovut għar-riluttanza ta' dawn l-awtoritajiet biex jieħdu dawk il-każijiet. Il-KS iħeġġeġ lill-OLAF sabiex iżomm kuntatti mill-qrib mal-awtoritajiet kompetenti tal-Istati Membri bil-għan li jtejjeb il-kooperazzjoni tagħhom. Il-KS jittama li d-dħul fis-seħħ tar-Regolament (KE) Nru 1073/1999 emendat se jġib bidliet sinifikanti f'dan il-qasam.

3.2.2 Rispett mill-OLAF għad-drittijiet fundamentali u l-garanziji proċedurali

51. Il-KS innota nuqqasijiet fil-każijiet li eżamina matul il-perjodu tar-rapportar, li ġeneralment kienu dovuti għall-karattru tranżitorju tas-sena 2012, meta ħafna mill-investigazzjonijiet twettqu parzjalment skont ir-regoli stabbiliti fil-Manwal tal-OLAF preċedenti u parzjalment skont l-ISIP il-ġodda. Ħafna min-nuqqasijiet kienu minħabba l-insuffiċjenza ta' regoli proċedurali fil-Manwal tal-OLAF preċedenti jew minħabba defiċjenza fl-implimentazzjoni tagħhom (42).

52. L-adozzjoni tal-ISIP u r-riorganizzazzjoni interna tal-OLAF kienu mmirati, fost l-oħrajn, sabiex isaħħu l-protezzjoni tad-drittijiet fundamentali u l-garanziji proċedurali u biex jagħtu prijorità lill-protezzjoni tal-identità tas-sorsi. Il-KS japprezza dan it-titjib, iżda jinnota li ċerti problemi xorta baqgħu anki wara l-adozzjoni tal-ISIP, għall-istess raġunijiet (nuqqas ta' regoli ċari fl-ISIP jew defiċjenzi fl-implimentazzjoni tagħhom) (43). Billi jħoss li dawn il-problemi jeħtieġu aktar kjarifika fit-test tar-Regolament (KE) Nru 1073/1999 il-ġdid, il-KS jagħmel ir-rakkomandazzjonijiet meħtieġa fl-Anness III ta' dan ir-rapport.

53. Il-KS innota wkoll li, f'xi każijiet li eżamina, il-persuni kkonċernati ppreżentaw ilmenti quddiem il-Qorti Ewropea tal-Ġustizzja, il-Kontrollur Ewropew għall-Protezzjoni tad-Data, u l-Ombudsman Ewropew, fejn allegaw in-nuqqas tal-OLAF li jirrispetta d-drittijiet fundamentali u l-garanziji proċedurali. Sal-lum, u safejn jaf il-KS, l-azzjonijiet għall-annullament ta' deċiżjonijiet tal-OLAF kienu rifjutati bħala inammissibbli mill-Qorti tal-Ġustizzja, filwaqt li l-Ombudsman ma sab l-ebda istanza ta' amministrazzjoni ħażina. Barra minn hekk, il-Kontrollur Ewropew għall-Protezzjoni tad-Data sab li l-OLAF ġeneralment ikkonforma mar-regoli tal-protezzjoni tad-data, ħlief għal każ wieħed fejn huwa qies li l-OLAF kiser id-dritt għall-protezzjoni tad-data personali billi żvela bla bżonn l-identità ta' żvelatur lill-istituzzjoni tiegħu. Fid-dawl ta' din id-deċiżjoni, il-KS ifakkar lill-OLAF bir-rakkomandazzjonijiet preċedenti tiegħu fir-rigward tal-protezzjoni tal-iżvelaturi u l-informaturi, kif espressi fl-Opinjoni tal-KS Nru 5/2011.

54. F'xi każijiet, kienet stabbilita proċedura ta' reviżjoni interna fl-OLAF, fuq talba tal-persuni kkonċernati. Il-KS innota li r-reviżjoni interna wasslet għall-konklużjoni li l-OLAF aġixxa fi ħdan il-kompetenza tiegħu u rrispetta d-drittijiet fundamentali u l-garanziji proċedurali tal-persuni kkonċernati.

55. Il-KS irċieva wkoll seba' lmenti indirizzati direttament lilu. Il-KS innota li l-biċċa l-kbira tagħhom kienu sottomessi wkoll lill-awtoritajiet kompetenti tal-UE msemmija aktar 'il fuq. Il-KS ikkunsidrahom, għal skopijiet ta' informazzjoni biss, fil-qafas tal-monitoraġġ li jagħmel tal-funzjoni investigattiva tal-OLAF. Fid-dawl tat-test attwali tar-Regolament (KE) Nru 1073/1999, il-KS ma jarax lilu nnifsu bħala korp tal-ilmenti, iżda xorta waħda huwa interessat li jiġi infurmat mill-OLAF dwar dawn l-ilmenti, sabiex ikun jista' jidentifika aħjar problemi sistemiċi potenzjali relatati mal-iżvolġiment ta' investigazzjonijiet.

3.2.3 Tul tal-każijiet

56. Sabiex jidentifika pressjoni potenzjali jew tentattivi ta' ksur tal-indipendenza investigattiva tal-OLAF, il-KS ta attenzjoni speċjali lit-tul tal-każijiet u speċjalment lir-raġunijiet li wasslu biex jieħdu fit-tul. Il-KS eżamina din il-kwistjoni fil-każijiet kollha li damu għaddejjin għal aktar minn disa' xhur u dawk mibgħuta lill-awtoritajiet ġudizzjarji nazzjonali.

57. F'ħafna minn dawn il-każijiet, il-KS sab diffikultajiet kbar biex jidentifika r-raġunijiet għaliex ħadu fit-tul. Filwaqt li ġeneralment setgħu jinstabu raġunijiet rigward it-tul tal-perjodu ta' valutazzjoni (44) fir-rapporti ta' disa' xhur, mhux ir-rapporti kollha mibgħuta lill-KS indikawhom (45). Bl-istess mod, fir-rapporti ta' disa' xhur ġeneralment ikun hemm indikati r-raġunijiet għat-tul tal-każijiet wara l-ftuħ tagħhom, iżda dawn rari jkunu indikati fir-Rapporti Finali, u l-KS ma għandu l-ebda strument ieħor ta' rapportar li jippermettilu li jevalwa t-tul tal-każijiet wara li jkunu ġew ipprovduti r-rapporti ta' disa' xhur, sakemm ma jitlobx aċċess għall-fajls sħaħ tal-każijiet. Barra minn hekk, il-KS innota li d-data indikata fir-rapporti ta' disa' xhur għat-tlestija tal-investigazzjoni mhux dejjem ġiet irrispettata (46), iżda l-OLAF ma jagħti l-ebda spjegazzjoni lill-KS f'dan ir-rigward. Il-KS iddeċieda li jimmonitorja dan l-aspett fil-perjodu li jmiss.

58. Meta kellu aċċess għall-fajls sħaħ ta' każijiet, il-KS eżamina bir-reqqa l-kronoloġija tal-passi investigattivi li twettqu u identifika perjodi sinifikanti ta' inattività, li jvarjaw minn diversi xhur sa sentejn. Mingħajr ħarsa ġenerali komprensiva tar-raġunijiet li jispjegaw iż-żmien twil tal-każijiet eżaminati, minħabba l-insuffiċjenza ta' informazzjoni rilevanti, il-KS seta', madankollu, jidentifika xi raġunijiet, ta' natura kemm interna kif ukoll esterna.

59. Fost dawk relatati mal-organizzazzjoni tax-xogħol investigattiv fi ħdan l-OLAF, il-KS innota l-ġestjoni mhux adegwata ta' xi każijiet (nuqqas ta' kontroll mit-tim ta' ġestjoni u nuqqas ta' sistema adatta biex twissi dwar perjodi ta' inattività), tibdil tal-persunal allokat għal xi investigazzjonijiet (speċjalment wara r-riorganizzazzjoni interna tal-OLAF, meta numru ta' investigaturi ħallew l-unitajiet investigattivi u l-portafolji investigattivi tagħhom kellhom jerġgħu jitqassmu), il-volum tax-xogħol tal-investigaturi responsabbli u l-ħtieġa li jiġu prijoritizzati l-kompiti. Min-naħa l-oħra, il-fattur prinċipali, estern għall-OLAF, li kellu impatt fuq it-tul tal-każijiet, kienet il-ħtieġa li l-OLAF jistenna risposti mingħand il-partijiet interessati tiegħu (istituzzjonijiet, korpi, uffiċċji u aġenziji tal-UE jew l-Istati Membri) għat-talbiet tiegħu għall-informazzjoni (47), jew li jistenna l-eżitu tal-proċedimenti ġudizzjarji nazzjonali fl-Istati Membri (48).

60. Fil-każijiet kollha eżaminati matul il-perjodu tar-rapportar, il-KS sar jaf ukoll b'xi wħud mill-miżuri li ħa d-DĠ tal-OLAF sabiex jaċċellera l-għeluq ta' numru importanti ta' każijiet ta' investigazzjoni jew ta' koordinazzjoni. Pereżempju, huwa stabbilixxa skadenzi preċiżi u relattivament qosra sa meta l-investigaturi tal-OLAF riedu jiffinalizzaw ir-rapporti tal-każijiet u jipproponu l-għeluq tal-każijiet. Barra minn hekk, għal setturi b'numru importanti ta' każijiet bħas-setturi tal-fondi agrikoli u strutturali (49), huwa ħatar tim speċjali ta' investigazzjoni bl-għarfien lingwistiku u settorjali xieraq, kompost minn investigaturi, kif ukoll minn uffiċjali legali, ta' politika u intelliġenza, inkarigati sabiex jittrattaw, bħala prijorità, dawk il-każijiet, bil-għan li jagħlqu l-akbar numru possibbli sal-aħħar tal-2012. L-Unità ta' Għażla u Analiżi ta' Investigazzjonijiet ingħatat struzzjonijiet ukoll sabiex tittratta bi prijorità l-proposti għall-għeluq imressqa mit-tim speċjali ta' investigazzjoni. Minħabba l-volum tax-xogħol sinifikanti matul il-perjodu tar-rapportar u l-insuffiċjenza ta' riżorsi umani fi ħdan is-Segretarjat tiegħu, il-KS seta' biss jinnota r-riżultati ta' dawn il-miżuri f'termini ta' numri (50).

3.3 Riforma tar-Regolament (KE) Nru 1073/1999

61. L-ISIP antiċipaw f'bosta aspetti l-kontenut tar-riforma tar-Regolament (KE) Nru 1073/1999. L-allinjament ta' dawn l-istruzzjonijiet mat-test ġejjieni tar-Regolament flimkien mad-devjazzjoni tagħhom mir-Regolament fis-seħħ ħolqu inkonsistenzi fil-qasam ta' investigazzjoni li setgħu wasslu għal nuqqasijiet proċedurali fl-investigazzjonijiet imwettqa matul il-perjodu tar-rapportar. Il-KS immonitorja xi investigazzjonijiet tal-OLAF li saru skont l-ISIP u analizza t-test tar-riforma tar-Regolament (KE) Nru 1073/1999. Il-konsiderazzjonijiet tal-KS, immirati sabiex jissottolinjaw ir-riskji ta' nuqqas ta' regoli proċedurali aktar ċari f'ċerti oqsma, huma miġburin fil-qosor fl-Anness III ta' dan ir-rapport.

III ĠESTJONI TAL-FUNZJONI INVESTIGATTIVA TAL-OLAF

L-Artikolu 11.7 tar-Regolament (KE) Nru 1073/1999:

Id-Direttur għandu kull sena jibgħat lill-Kumitat ta' Sorveljanza l-programm ta' attivitajiet tal-Uffiċċju li ssir referenza għalih fl-Artikolu 1 ta' dan ir-Regolament. Id-Direttur għandu jżomm lill-kumitat informat regolarment dwar l-attivitajiet tal-Uffiċċju, l-investigazzjonijiet tiegħu, ir-riżultati tagħhom u l-azzjoni meħuda fuqhom.

1 Prijoritajiet tal-investigazzjonijiet tal-OLAF

62. Il-Pjan ta' Ġestjoni Annwali tal-OLAF jinkludi, f'anness, sett ta' Prijoritajiet tal-Politika ta' Investigazzjoni (IPP), li jintużaw mill-OLAF biex jiddeċiedi dwar il-ftuħ ta' investigazzjonijiet. L-IPP huma definiti bħala kriterji ta' prijorità li l-OLAF jikkunsidra sabiex jiddeċiedi dwar il-ftuħ ta' investigazzjonijiet, ladarba jiġu stabbiliti l-kompetenza tal-OLAF u s-serjetà tas-suspett. Huma definiti ħames kriterji ewlenin: il-proporzjonalità, l-użu effiċjenti tar-riżorsi investigattivi, is-sussidjarjetà/valur miżjud, l-objettivi politiċi speċjali kombinati ma' impatt finanzjarju. Għall-2012, kienu definiti limiti differenti skont l-oqsma differenti kkunsidrati (51).

63. L-istabbiliment ta' dawn il-prijoritajiet jippermetti lill-OLAF li jiffoka aħjar ir-riżorsi limitati tiegħu, filwaqt li l-pubblikazzjoni tagħhom isaħħaħ it-trasparenza tal-ħidma tal-OLAF, li l-KS japprezza. Sabiex jevalwa l-ippjanar u d-direzzjoni strateġika tal-investigazzjonijiet, il-KS kien beħsiebu jibda reviżjoni tal-proċess tal-għażla tal-informazzjoni li tidħol fl-OLAF fid-dawl tal-prijoritajiet investigattivi, il-politika de minimis u l-pjan ta' ġestjoni annwali. Kellha tingħata attenzjoni partikolari lill-“każijiet miċħuda” billi jitqiesu l-konsegwenzi potenzjali tal-prinċipju tal-opportunità flimkien mal-prinċipju tal-esklussività. Sfortunatament, minħabba n-nuqqas serju ta' persunal fis-Segretarjat tal-KS u problemi fl-aċċess għall-fajls ta' każijiet, il-KS kellu jipposponi dik ir-reviżjoni għal sena suċċessiva.

64. Mingħajr preġudizzju għal analiżi ġejjiena, il-KS wettaq, madankollu, riflessjoni preliminari dwar dan is-suġġett u nnota li l-limitu finanzjarju f'oqsma bħad-Dwana jew il-fondi Strutturali huwa għoli ħafna (52). Il-KS huwa mħasseb li frodi jew irregolaritajiet potenzjali li x'aktarx ikollhom impatt finanzjarju aktar baxx, iżda xorta waħda għoli, jistgħu ma jiġux ikkunsidrati, minkejja l-evidenza ċara. Il-KS jemmen li l-OLAF għalhekk għandu jsaħħaħ il-kooperazzjoni tiegħu mal-Istati Membri, jew billi jgħaddilhom informazzjoni rilevanti jew billi jipprovdilhom assistenza fil-qafas tal-każijiet ta' koordinazzjoni meta huwa jiddeċiedi li ma jibdiex każ, u b'hekk jilħaq il-missjoni tiegħu, bħala servizz ta' investigazzjoni, li jikkontribwixxi għall-karattru effettiv u dissważiv tal-miżuri kontra l-frodi, il-korruzzjoni u l-irregolaritajiet li jaffettwaw l-interessi finanzjarji tal-UE.

2 L-organizzazzjoni amministrattiva, il-baġit u l-politika tal-persunal f'relazzjoni mal-funzjoni investigattiva tal-OLAF

L-Artikolu 6(2) tad-Deċiżjoni tal-Kummissjoni li twaqqaf l-OLAF:

Wara li jikkonsulta mal-Kumitat tas-Sorveljanza, id-Direttur għandu jibgħat lid-Direttur Ġenerali għall-Estimi, abbozz ta' stima preliminari li għandha tiddaħħal fit-titolu speċjali għall-Uffiċċju fl-estimi annwali ġenerali.

2.1 Baġit

65. Il-KS eżamina l-Abbozz Preliminari tal-Baġit tal-OLAF għall-2013 u ta l-Opinjoni tiegħu Nru 1/2012 dwar is-suġġett, li fiha appoġġja l-proposta tal-OLAF, bil-kundizzjoni li jittieħdu f'kunsiderazzjoni r-rakkomandazzjonijiet tal-KS (53). Il-KS innota b'mod partikolari li, minkejja dispożizzjonijiet legali ċari li jgħidu li huwa għandu jiġi kkonsultat dwar l-abbozz preliminari tal-baġit tal-OLAF qabel ma dan jintbagħat lid-Direttur Ġenerali għall-Baġit tal-KE (54), id-DĠ tal-OLAF sal-lum kien jittrażmettih lill-Kumitat, wara laqgħat/arranġamenti “tekniċi” mad-DĠ Baġit. Il-KS jiddispjaċih li b'dan il-mod ma setgħetx issir konsultazzjoni sostanzjali u siewja u li t-trażmissjoni tal-abbozz preliminari tal-baġit saret biss formalità. Il-KS għalhekk saħaq li huwa jrid jiġi kkonsultat b'mod effettiv dwar l-abbozz preliminari tal-baġit li jmiss permezz ta' skambju reali u sostantiv ta' opinjonijiet bejn id-Direttur Ġenerali u l-Kumitat qabel ma jintbagħat lid-Direttur Ġenerali għall-Baġit fi kwalunkwe forma.

2.2 L-organizzazzjoni amministrattiva u l-politika tal-persunal

66. Il-KS kompla jieħu interess mill-qrib fil-politika tal-persunal tal-OLAF, billi din hija ċentrali għas-suċċess tal-investigazzjonijiet, u l-KS ħa nota tal-bidliet li rriżultaw mir-riorganizzazzjoni interna tal-OLAF mill-1 ta' Frar 2012. Mingħajr preġudizzju għal valutazzjoni futura tal-benefiċċji ta' din ir-riorganizzazzjoni, il-KS apprezza l-istrateġija sabiex ir-riżorsi jiġu kkonċentrati fuq l-investigazzjonijiet, l-istrutturi investigattivi jiġu separati mill-istrutturi ta' politika u jsir iffukar mill-ġdid fuq l-attivitajiet investigattivi essenzjali bħala pass 'il quddiem sabiex tiġi rinforzata l-effiċjenza tal-attività investigattiva tal-OLAF.

67. Wara li nnota li r-riorganizzazzjoni interna tal-OLAF irriżultat f'ċaqliq sinifikanti ta' persunal u modifiki fid-deskrizzjoni tax-xogħol tagħhom jew saħansitra f'allokazzjoni kompletament ġdida ta' kompiti, fl-Opinjoni Nru 1/2012 tiegħu, il-KS irrakkomanda lid-DĠ tal-OLAF sabiex jiżviluppa strateġija dwar ir-riżorsi umani bbażata fuq analiżi tal-ħtiġijiet tal-attivitajiet preżenti tal-OLAF, u ffukata fuq it-taħriġ, l-iżvilupp tal-karriera, l-ippjanar tas-suċċessjoni u bilanċ xieraq bejn il-persunal li jipprovdi servizzi ta' appoġġ u l-persunal li jwettaq kompiti investigattivi ċentrali (55). Il-KS ħeġġeġ lid-DĠ tal-OLAF biex jieħu deċiżjoni finali dwar il-kwistjoni tal-aġenti temporanji u għamel ukoll rakkomandazzjonijiet rigward il-persunal tas-Segretarjat tiegħu (in-numru ta' membri tal-persunal, il-kundizzjonijiet għall-ħatra, l-evalwazzjoni u l-promozzjoni tagħhom).

68. Il-KS appoġġa wkoll lid-DĠ tal-OLAF fit-talba tiegħu lill-istituzzjonijiet tal-UE sabiex isaħħu l-abilità tal-OLAF li jwettaq investigazzjonijiet billi jallokawlu riżorsi suffiċjenti ta' persunal. F'Diċembru 2012, id-DĠ tal-OLAF u l-President tal-KS kitbu ittra komuni lill-Presidenti tal-Kummissjoni Ewropea, tal-Parlament Ewropew u tal-Kunsill, fejn ġibdu l-attenzjoni tagħhom għas-sitwazzjoni tal-persunal tal-OLAF. Huma ssottolinjaw ir-rwol vitali tal-OLAF fil-protezzjoni tal-interessi finanzjarji tal-UE, speċjalment fi żminijiet ta' awsterità li jiffaċċjaw żieda fil-frodi u fl-irregolaritajiet. Huma saħqu li s-sejħa biex l-OLAF inaqqas in-numru globali ta' persunal tiegħu, filwaqt li fl-istess ħin in-numru tal-allegazzjonijiet ta' frodi rrappurtati lill-OLAF, kif ukoll tal-investigazzjonijiet miftuħa minnu fl-2012 żdied b'mod sinifikanti, żgur se twassal għal tnaqqis fil-kapaċità investigattiva tal-OLAF. Il-KS jiddispjaċih li s-sitwazzjoni tal-persunal tal-OLAF ma nbidlitx wara din it-talba.

IV RELAZZJONIJIET MAL-OLAF, L-ISTITUZZJONIJIET TAL-UE U PARTIJIET INTERESSATI OĦRA

1 Relazzjonijiet mal-OLAF

69. Minbarra l-laqgħat regolari mad-DĠ tal-OLAF (56), il-KS iltaqa' wkoll f'diversi okkażjonijiet (57) mal-maniġment u l-persunal tal-OLAF, fejn kienu skambjati opinjonijiet dwar kwistjonijiet bħall-Pjan ta' Ġestjoni tal-OLAF, il-baġit tal-OLAF jew ir-riżultati tal-monitoraġġ, min-naħa tal-KS, ta' fajls ta' każijiet individwali. B'mod partikolari, is-Sur L. Kuhl, il-Kap tal-Unità D1 tal-OLAF, attenda għal-laqgħa tal-KS fis-27 ta' Settembru 2012 u ppreżenta lill-KS l-istat attwali rigward in-negozjati dwar l-Uffiċċju tal-Prosekutur Pubbliku Ewropew. Is-Sur Kuhl wieġeb mistoqsijiet mill-KS, fost ħwejjeġ oħra, dwar il-pożizzjonijiet kemm tal-OLAF kif ukoll tal-KS fi ħdan tali korp. Il-KS jagħti attenzjoni kbira lil dan il-proġett u esprima x-xewqa tiegħu li jkun involut aktar fl-iżvilupp tiegħu.

2 Relazzjonijiet mal-istituzzjonijiet tal-UE

70. Bħala korp inter-istituzzjonali, il-KS huwa partikolarment kommess li jkollu relazzjoni solida mal-istituzzjonijiet tal-UE, li huwa ltaqa' mal-membri tagħhom f'diversi okkażjonijiet matul il-perjodu tar-rapportar.

71. Il-Kummissarju responsabbli għat-tassazzjoni u l-unjoni doganali, l-awditjar u l-ġlieda kontra l-frodi, is-Sur Algirdas Šemeta, attenda għal-laqgħa tal-KS tat-23 ta' Jannar 2012, fejn huwa rringrazzja lill-Membri tal-KS li kienu ser jispiċċaw, għall-kwalità tax-xogħol tagħhom u ta merħba lill-KS il-ġdid. Il-Kummissarju Šemeta indika li l-KS il-ġdid kien qiegħed jidħol fil-kariga f'mument interessanti ħafna minħabba r-riorganizzazzjoni tal-OLAF mill-1 ta' Frar 2012 u r-riforma imminenti tar-Regolament (KE) Nru 1073/1999. Il-Kummissarju Šemeta spjega l-aktar bidliet sinifikanti li kienu se jsiru. Huwa esprima t-tama tiegħu li fil-ġejjieni jinżamm il-kuntatt mill-qrib bejn il-kabinett tiegħu u l-KS. Barra minn hekk, saru żewġ laqgħat bilaterali bejnu u bejn il-President tal-KS.

72. Il-KS iltaqa' wkoll mal-Kummissjoni tal-Parlament Ewropew għall-Kontroll tal-Baġit (minn hawn 'il quddiem, il-Kumitat CONT) u ma' xi wħud mill-membri tiegħu, u ddiskuta kwistjonijiet relatati mar-riforma tar-Regolament (KE) Nru 1073/1999 u l-analiżi ta' każijiet individwali tal-OLAF min-naħa tal-KS. F'Novembru 2012, il-KS iltaqa' — fuq inizjattiva proprja tiegħu — mal-Kumitat CONT, sabiex jispjega l-problemi li sab il-KS biex jaqdi l-missjoni tiegħu ta' monitoraġġ regolari tal-implimentazzjoni tal-funzjoni investigattiva tal-OLAF.

73. F'Diċembru 2012 il-President tal-Kumitat CONT stieden lill-KS sabiex jipprovdilhom il-konklużjonijiet relatati mal-każ tal-OLAF li wassal għar-riżenja ta' Membru tal-Kummissjoni Ewropea. Il-KS wieġeb bil-miktub għal din it-talba u tlieta mill-Membri tiegħu attendew ukoll għal laqgħa tal-Kumitat CONT li saret in camera. Fiż-żewġ okkażjonijiet, il-KS informa lill-Kumitat CONT li huwa kien adotta opinjoni dwar is-suġġett ta' dak il-każ partikolari, li kienet intbagħtet lid-DĠ tal-OLAF. Madankollu, minħabba l-obbligi legali imposti mill-Artikolu 8 tar-Regolament (KE) Nru 1073/1999 biex tiġi rispettata l-kunfidenzjalità tal-investigazzjoni, il-KS ma kienx f'pożizzjoni li jissottometti din l-opinjoni jew il-konklużjonijiet tiegħu lill-Kumitat CONT f'dak l-istadju, billi dan kien jiżvela elementi ta' każ tal-OLAF taħt proċedimenti ġudizzjarji fi Stat Membru.

74. Matul il-perjodu tar-rapportar, il-KS iltaqa' wkoll ma' Dr Ingeborg Grässle, membru tal-Kumitat CONT u rapporteur għar-riforma tar-Regolament, li attendiet għal-laqgħa tal-KS f'April 2012. Is-Sinjura Grässle appoġġjat lill-KS u l-ħidma tiegħu, fejn qalet li l-KS kien meqjus bħala sieħeb ewlieni mill-PE fil-kooperazzjoni tagħhom mal-OLAF u għalhekk il-PE kien qiegħed jagħti attenzjoni partikolari lill-kundizzjonijiet tax-xogħol tal-KS, sabiex jippermettilu li jwettaq sewwa l-funzjonijiet ta' monitoraġġ tiegħu.

3 Relazzjonijiet ma' partijiet interessati oħra

75. B'risposta għal stedina mill-House of Lords Ingliża (58), fis-7 ta' Novembru 2012 il-KS ta xhieda fil-qafas tal-inkjesta tal-Kamra dwar il-ġlieda kontra frodi li jaffettwa l-interessi finanzjarji tal-UE. Il-KS ta deskrizzjoni ġenerali tar-responsabbiltajiet tiegħu fejn saħaq li r-rwol tiegħu ma kienx biss dak li jissorvelja l-implimentazzjoni tal-funzjoni investigattiva tal-OLAF u b'hekk jevalwa l-iżvolġiment korrett tal-investigazzjonijiet, iżda wkoll — u b'mod partikolari — li jassisti lid-DĠ tal-OLAF fit-twettiq tar-responsabbiltajiet tiegħu. Il-KS issottolinja li huwa jaqdi r-rwol tiegħu permezz ta' monitoraġġ regolari tal-każijiet tal-OLAF, billi jagħti opinjonijiet lid-DĠ tal-OLAF, billi jisfida, jistaqsi u jagħmel rakkomandazzjonijiet lill-OLAF għal titjib meta dan jitqies xieraq u billi jissottometti rapporti lill-istituzzjonijiet tal-UE.

V METODI TA' ĦIDMA TAL-KUMITAT TA' SORVELJANZA

1 Laqgħat u Rapporteurs

76. Minn Jannar 2012 sa Jannar 2013, il-KS għamel 11-il laqgħa plenarja fi Brussell. Il-President, ir-rapporteurs u l-membri tas-Segretarjat iltaqgħu wkoll b'mod regolari biex jaħdmu fuq kwistjonijiet partikolari kif ukoll fuq il-preparazzjoni ta' u s-segwitu għal-laqgħat plenarji.

77. Għal kull kwistjoni importanti eżaminata, il-KS ħatar rapporteur. Dan kien il-każ b'mod partikolari għall-baġit tal-OLAF, ir-riforma tar-Regolament (KE) Nru 1073/1999, l-analiżi tal-Istruzzjonijiet lill-Istaff dwar Proċeduri Investigattivi tad-DĠ tal-OLAF, l-analiżi ta' “każijiet miċħuda” b'mod ġenerali u ta' każijiet speċifiċi trażmessi lill-awtoritajiet ġudizzjarji nazzjonali. Ir-rapporteur ħadem mas-Segretarjat tal-KS biex jipprepara abbozz ta' Opinjoni jew dokument biex jiġi diskuss fil-laqgħat plenarji.

2 Segretarjat

78. Ir-responsabbiltajiet tas-Segretarjat tal-KS huma stabbiliti fir-Regoli ta' Proċedura (59) tal-KS, li jistipulaw li huwa għandu jikkontribwixxi għat-twettiq effiċjenti tal-kompiti assenjati lill-KS, b'mod partikolari fir-rigward tal-funzjoni ta' monitoraġġ tiegħu. Is-Segretarjat irid ikun kapaċi jiffunzjona b'mod indipendenti u jassisti lill-KS fil-kompiti tiegħu. Meta jitqies, fuq naħa, li l-Membri tal-KS huma esperti minn barra mill-istituzzjonijiet tal-UE li jokkupaw pożizzjonijiet għoljin fil-pajjiżi tagħhom u b'hekk jeżerċitaw il-funzjoni tagħhom ta' Membri tal-KS b'mod parallel max-xogħol regolari tagħhom fil-pajjiżi tagħhom, u fuq in-naħa l-oħra, li huma jkollhom laqgħat plenarji darba fix-xahar, huwa tal-akbar importanza għalihom li jkunu jistgħu jistrieħu fuq Segretarjat b'saħħtu u b'numru ta' persunal adegwat. Dan jiggarantixxi l-indipendenza ġenwina tal-KS, li min-naħa tagħha hija fattur kruċjali biex tiġi salvagwardjata l-indipendenza tal-OLAF.

79. Għal din ir-raġuni, il-KS jiddiżapprova bil-qawwa kollha li, fil-bidu tal-mandat tal-Membri attwali fl-2012, id-DĠ tal-OLAF neħħa b'mod unilaterali 25 % tal-postijiet mis-Segretarjat, biddel żewġ membri tal-persunal u ħatar Kap ġdid tas-Segretarjat (li huwa wkoll is-Segretarju tal-KS), mingħajr l-informazzjoni u l-kunsens minn qabel tal-KS. Din l-azzjoni kienet kuntrarja għall-prattika preċedenti stabbilita mill-KS u l-OLAF bi qbil mal-Kummissjoni Ewropea li skontha l-ħatriet tal-membri tas-Segretarjat tal-KS għandhom isiru biss bi qbil mal-KS, biex hekk tkun assigurata l-indipendenza sħiħa tal-KS fit-twettiq tad-dmirijiet tiegħu. Rigward il-ħatra tal-Kap tas-Segretarjat tal-KS, din il-prattika hemm provvediment preċiż għaliha fir-Regoli ta' Proċedura tal-KS (60). Il-KS iddeċieda li japprova l-ħatra tal-Kap il-ġdid tas-Segretarjat tiegħu, mingħajr, madankollu, ma jaċċetta l-bidla fil-prattika stabbilita, u jesiġi li d-DĠ tal-OLAF ikollu l-kunsens minn qabel tal-OLAF għal kwalunkwe tibdil fis-Segretarjat tal-KS.

80. Il-KS indika kostantement lid-DĠ tal-OLAF il-ħtieġa ta' persunal addizzjonali fis-Segretarjat tiegħu. Fi tmiem il-perjodu tar-rapportar, id-DĠ tal-OLAF aċċetta li jagħti post addizzjonali lis-Segretarjat tal-KS, iżda sal-lum dan għadu ma seħħx.

81. F'Dokument ta' Pożizzjoni trażmess fit-23 ta' Mejju 2012 lill-Parlament Ewropew, lill-Kunsill u lill-Kummissjoni, il-KS issottolinja li l-funzjonament indipendenti u effettiv tiegħu jeħtieġ Segretarjat indipendenti u b'numru adegwat ta' persunal li jkun taħt il-kontroll esklussiv tal-Kumitat (61).

(1) L-Artikolu 11 tar-Regolament (KE) Nru 1073/1999 tal-Parlament Ewropew u tal-Kunsill tal-25 ta' Mejju 1999 dwar investigazzjonijiet immexxija mill-Uffiċċju Ewropew ta' Kontra l-Frodi (OLAF) (ĠU L 136, 31.5.1999, p. 1).

(2) L-Artikoli 4-6 u l-premessa 5 tad-Deċiżjoni tal-Kummissjoni tat-28 ta' April 1999 li twaqqaf l-Uffiċċju Ewropew Kontra l-Frodi (OLAF), 1999/352/KE, KEFA, Euratom (ĠU L 136, 31.5.1999, p. 20).

(3) ĠU L 308, 24.11.2011, p. 114.

(4) Is-Sra Schembri rtirat mill-ħidmiet tal-KS minn Ottubru 2012 u rriżenjat f'Marzu 2013, meta hija kienet sostitwita minn Membru ġdid, is-Sur Tuomas Pöysti.

(5) Is-CMS hija sistema ta' ġestjoni tal-fajls elettronika li tipprovdi lill-OLAF riżorsa unika għall-informazzjoni kollha b'rabta mal-ħidma każistika tal-OLAF. Is-CMS tippermetti lill-investigaturi li jimmaniġġjaw l-informazzjoni kollha relatata mal-fajls tal-każijiet tagħhom, billi tipprovdi reġistru elettroniku tad-dokumentazzjoni kollha relatata ma' kull fajl. Kull rekord ta' każ jinkludi l-istorja ta' fajl mill-informazzjoni inizjali, sal-għażla, l-investigazzjoni u kwalunkwe attività meħtieġa ta' monitoraġġ. F'Settembru 2008, il-KS u l-OLAF laħqu ftehim dwar l-istabbiliment tal-Modulu tas-CMS għall-Kumitat ta' Sorveljanza sabiex jiġi faċilitat it-twettiq tal-kompiti tal-KS, filwaqt li jiġu rrispettati l-obbligi tal-protezzjoni tad-data personali. Dan il-ftehim kien implimentat b'mod parzjali fir-rigward tal-aċċess għall-investigazzjonijiet magħluqa sa Marzu 2012.

(6) Ara l-parti 3.1.3 ta' dan ir-rapport.

(7) F'dan ir-rigward, ara s-sentenza tat-8 ta' Lulju 2008, Franchet u Byk v Il-Kummissjoni, kawża T-48/05.

(8) Ara l-Opinjoni tal-KS Nru 4/2011, punt 40.

(9) Opinjoni dwar notifika għal verifika minn qabel li waslet mill-Uffiċjal għall-Protezzjoni tad-Dejta tal-Uffiċċju Ewropew Kontra l-Frodi (OLAF) dwar il-Monitoraġġ regolari tal-implimentazzjoni tal-funzjoni investigattiva, 19 ta' Lulju 2007, kawża 2007-73.

(10) Ara l-paragrafu 71 ta' dan ir-rapport.

(11) L-Artikolu 30(2) tal-ISIP: “Mill-1 ta' Frar 2012 il-valutazzjonijiet kollha ta' informazzjoni li tinvolvi Membri, uffiċjali jew persunal ieħor tal-UE, irreġistrata fl-OLAF qabel l-1 ta' Frar 2012, iridu jiġu ttrattati mill-unità ta' investigazzjoni kkonċernata skont il-proċeduri applikabbli fid-data tar-reġistrazzjoni. L-unità ta' investigazzjoni trid tagħmel proposti sabiex jinfetaħ każ ta' investigazzjoni jew ta' koordinazzjoni, jew biex il-każ jiġi miċħud u trid tissottomettihom lill-Unità ta' Għażla u Analiżi ta' Investigazzjonijiet għal opinjoni skont il-proċeduri ġodda”.

(12) 221 investigazzjoni u 202 każijiet ta' koordinazzjoni.

(13) Ara s-sentenzi tal-10 ta' Lulju 2003, il-Kummissjoni tal-Komunitajiet Ewropej vs il-Bank Ewropew tal-Investiment, kawża C- 15/00 u l-Kummissjoni tal-Komunitajiet Ewropej vs il-Bank Ċentrali Ewropew, kawża C-11/00, paragrafi 164, rispettivament 141.

(14) Ara l-Abbozz ta' rakkomandazzjoni tal-Ombudsman Ewropew fl-inkjesta tiegħu dwar l-ilment 856/2008/BEH kontra l-Uffiċċju Ewropew Kontra l-Frodi tad-9 ta' Diċembru 2010. L-Ombudsman ikkonkluda li l-OLAF ma stabbiliex li l-prattika tiegħu li jiddelega s-setgħa tal-ftuħ u l-għeluq ta' deċiżjonijiet mid-Direttur Ġenerali lid-Direttur responsabbli mill-investigazzjonijiet u l-operazzjonijiet kienet skont il-liġi u rrakkomanda lill-OLAF sabiex jerġa' jikkunsidraha.

(15) Ara d-Deċiżjoni tal-Ombudsman Ewropew fl-inkjesta tiegħu dwar l-ilment 856/2008/BEH kontra l-Uffiċċju Ewropew Kontra l-Frodi tal-11 ta' Novembru 2011.

(16) Ara l-paragrafu 17 ta' dan ir-rapport.

(17) Ara r-Rapport Annwali 2012 tal-Unità tal-OLAF 0.1 (Unità ta' Għażla u Analiżi ta' Investigazzjonijiet).

(18) Ara l-Artikoli 11(6) u 12 tal-ISIP.

(19) Eż. kien hemm każijiet fejn id-deċiżjonijiet dwar il-ħatra ta' persunal jew l-awtorizzazzjonijiet bil-miktub sabiex jitwettqu attivitajiet investigattivi nħarġu wara li l-attivitajiet investigattivi kienu twettqu jew kienu neqsin għal kollox.

(20) L-Artikolu 12(1) tal-ISIP: “Fejn l-awtorità ta' investigazzjoni jkun beħsiebha twettaq attività investigattiva li tkun teħtieġ l-awtorizzazzjoni tad-Direttur Ġenerali skont l-Artikolu 11(6) jew missjoni investigattiva f'pajjiż terz, l-unità ta' investigazzjoni trid tissottometti talba għal deċiżjoni dwar l-attività investigattiva proposta lill-Unità ta' Għażla u Analiżi ta' Investigazzjonijiet”. L-Artikolu 11(6) jipprevedi li l-“membri tal-unità ta' investigazzjoni jwettqu l-attivitajiet investigattivi li ġejjin wara li jippreżentaw l-att bil-miktub tad-Direttur Ġenerali li juri l-identità u l-kapaċità tagħhom, u l-attività investigattiva li jkunu awtorizzati u li jkollhom il-mandat biex iwettqu: a. Interrogazzjonijiet mal-persuni kkonċernati; b. Spezzjonijiet ta' bini; c. Verifiki fuq il-post; d. Operazzjonijiet forensiċi; e. Kontrolli u spezzjonijiet skont regoli settorjali”.

(21) L-Artikolu 21 tal-ISIP.

(22) Ara s-sentenza Franchet u Byk vs il-Kummissjoni kkwotata hawn fuq, il-paragrafi 163 sa 170.

(23) Għal raġunijiet ta' kunfidenzjalità, l-Opinjoni 2/2012 mhijiex mehmuża hawnhekk.

(24) Għal raġunijiet ta' kunfidenzjalità, ir-rapport mhuwiex mehmuż hawnhekk.

(25) Sadanittant, ingħalqu 46 minn 188 investigazzjoni li damu għaddejjin għal aktar minn 9 xhur (25 % fil-perjodu tar-rapportar).

(26) 67 rapport (35 % tan-numru totali ta' rapporti ta' disa' xhur li rċieva l-KS).

(27) 5 rapporti.

(28) 12-il rapport.

(29) Pereżempju, iż-żmien mistenni għat-tlestija tal-investigazzjoni ma kienx indikat f'ħames każijiet.

(30) Ma kien hemm l-ebda referenza għal aspetti tal-preskrizzjoni f'89 mill-188 rapport.

(31) Sal-1 ta' Frar 2012, dik l-informazzjoni kienet ġeneralment inkluża fir-Rapport Finali tal-Każ jew f'dokument li jiġbor fil-qosor l-aspetti prinċipali tal-każ, ipprovdut lill-KS minn dik li kienet l-Unità ta' Konsulenza Ġudizzjarja u Legali.

(32) Din il-formola tinkludi paragrafu separat li bih huma meħtieġa jirrappurtaw lill-OLAF, fiż-żmien indikat, kwalunkwe azzjoni jew deċiżjoni meħuda b'riżultat tar-rakkomandazzjonijiet.

(33) Minn medja ta' 40 każ fis-sena għal 83 każ matul il-perjodu tar-rapportar.

(34) Ara l-paragrafu 13 ta' dan ir-rapport.

(35) Mhux id-dokumenti kollha meħtieġa kienu trasmessi lill-KS: xi drabi l-KS irċieva biss l-ittra ta' kopertura, mingħajr l-ebda dokument ieħor ta' sostenn, filwaqt li f'każijiet oħra huwa rċieva, bil-kuntrarju, kopja tal-fajls sħaħ tal-każ; xi fajls kienu trażmessi permezz ta' posta interna u mingħajr ma tintalab dikjarazzjoni ta' riċevuta mill-KS, li hija prova għall-OLAF li huwa informa lill-KS qabel it-trażmissjoni tal-każ lill-awtoritajiet ġudizzjarji nazzjonali; id-dikjarazzjoni ta' riċevuta ħafna drabi ma kinitx irreġistrata wkoll fis-CMS.

(36) Fil-bidu, l-aċċess ma ngħatax għal 18-il każ (wieħed f'Marzu 2012, 17 f'Mejju 2012) jew fuq il-bażi li r-referenza mill-KS għall-ħtieġa li jeżamina l-immaniġġjar min-naħa tal-OLAF, tad-drittijiet fundamentali u l-garanziji proċedurali, ma kinitx suffiċjenti jew li motivazzjoni bbażata fuq l-Artikolu 11 tar-Regolament (KE) Nru 1073/1999 waħedha (pereżempju, biex jiġi ċċekkjat il-ksur possibbli tal-indipendenza investigattiva tal-OLAF jew ir-raġunijiet li għalihom ma kienx possibbli li tingħalaq l-investigazzjoni) ma kinitx suffiċjenti biex tiġġustifika l-aċċess għal fajls ta' każijiet li jinkludu data personali. Id-DĠ tal-OLAF finalment qabel li jagħti aċċess għal dawk il-każijiet kollha wara l-adozzjoni tal-ftehimiet ta' ħidma f'Settembru 2012.

(37) Ara l-paragrafu 13 ta' dan ir-rapport.

(38) Minn Settembru 2012, ma kienet miċħuda l-ebda talba tal-KS, u dawn ġeneralment ġew indirizzati fi żmien debitu (1 sa 14-il jum tax-xogħol — f'ċirkustanzi eċċezzjonali).

(39) L-ittra ta' trażmissjoni lill-awtorità ġudizzjarja nazzjonali u r-rakkomandazzjonijiet m'għadhomx iridu jiġu inklużi fid-dokumenti li għandhom jintbagħtu lill-KS. Rigward il-kontenut tal-verżjoni mqassra u anonima tar-Rapport Finali, l-istruzzjonijiet tad-DĠ tal-OLAF jipprevedu li dan għandu jinkludi “kaxxi ta' informazzjoni li jipprovdu dettalji tal-investigazzjoni, l-impatt finanzjarju u impatti oħra flimkien mas-sommarju tal-każ”, iżda s-sezzjonijiet li jkun fihom informazzjoni dwar l-attivitajiet investigattivi mwettqa u l-evidenza miġbura jew l-attivitajiet ta' koordinazzjoni mwettqa, l-ammonti li jridu jiġu rkuprati jew impediti milli jintefqu indebitament, l-evalwazzjoni legali tal-fatti, inkluża deskrizzjoni tal-leġislazzjoni tal-UE miksura, il-leġislazzjoni nazzjonali possibbli kkonċernata, kwalunkwe perjodu ta' preskrizzjoni applikabbli, il-kummenti tal-persuna(i) kkonċernata(i) u l-konklużjonijiet tal-każ għandhom jitneħħew kompletament.

(40) Xi wħud mill-unitajiet ta' investigazzjoni għattew informazzjoni bħat-tip ta' attività investigattiva mwettqa mill-OLAF, id-Direttorat Ġenerali tal-KE li lilu ntbagħat ir-Rapport Finali jew l-awtorità nazzjonali li magħha kkoopera l-OLAF, l-istadju tal-proċediment nazzjonali jew l-ammont li jrid jiġi rkuprat.

(41) L-istruzzjonijiet il-ġodda jsemmu li “id-dokumenti li jridu jintbagħtu lill-Kumitat ta' Sorveljanza b'mod ġenerali jridu jiġu pprovduti 5 ijiem tax-xogħol qabel ma ssir it-trażmissjoni lill-awtoritajiet ġudizzjarji. Kwalunkwe tqassir tal-perjodu ta' 5 ijiem irid ikun iġġustifikat b'raġunijiet eċċezzjonali bħall-urġenza jew is-sensittività tal-kwistjoni li tkun qed tiġi investigata. Kwalunkwe proposta sabiex jitqassar il-perjodu ta' 5 ijiem trid tiġi approvata mid-Direttur Ġenerali”.

(42) Twettqu attivitajiet investigattivi mingħajr l-awtorizzazzjoni bil-miktub meħtieġa mill-Artikolu 6 tar-Regolament 1073/1999; divulgazzjoni mill-OLAF tal-identità ta' żvelatur lill-istituzzjoni tiegħu; divulgazzjoni mill-OLAF ta' informazzjoni kunfidenzjali u data personali ta' membru tal-persunal ta' korp tal-UE u tal-persuna kkonċernata f'investigazzjoni tal-OLAF lil istituzzjoni oħra tal-UE, filwaqt li ma kinitx stabbilita l-ħtieġa ta' għarfien ta' din tal-aħħar.

(43) Miżuri investigattivi meħuda mill-OLAF abbażi ta' bażi legali ħażina jew saħansitra mingħajr bażi legali ċara u fin-nuqqas ta' kwalunkwe analiżi legali minn qabel; nuqqas ta' informazzjoni lill-persuni kkonċernati dwar l-għeluq tal-investigazzjonijiet minkejja rakkomandazzjoni mill-Ombudsman: “Id-dritt fundamentali għall-amministrazzjoni tajba stabbilit fl-Artikolu 41 tal-Karta tad-Drittijiet Fundamentali tal-Unjoni Ewropea jitlob li persuna li kienet l-oġġett ta' investigazzjoni tista' raġonevolment tistenna li tiġi infurmata, fi żmien raġonevoli, bir-riżultati ta' dik l-investigazzjoni ladarba din tkun ingħalqet” (ara d-Deċiżjoni tas-16 ta' Frar 2012 li tagħlaq l-inkjesta dwar l-ilment 3136/2008/(IP)EI kontra l-Uffiċċju Ewropew Kontra l-Frodi).

(44) Dan jirreferi għal każijiet miftuħa skont ir-regoli tal-Manwal tal-OLAF preċedenti.

(45) Dan kien il-każ pereżempju f'diversi każijiet mill-2008 u l-2009, fejn il-perjodu ta' valutazzjoni dam bejn 12 u 24 xahar, u ma ngħatawx raġunijiet fir-rapporti ta' disa' xhur.

(46) 48 mill-188 każ fejn il-KS irċieva rapporti ta' disa' xhur jindikaw li d-dati previsti għat-tlestija kienu bejn Marzu u Diċembru 2012. Sal-lum, dawn it-48 każ għadhom miftuħin.

(47) Pereżempju, f'wieħed mill-każijiet li damu għaddejjin għal aktar minn disa' xhur, eżaminati mill-KS, il-perjodu ta' 13-il xahar għall-evalwazzjoni tal-informazzjoni inizjali kien dovut għall-ħtieġa tal-OLAF li jistenna d-dokumentazzjoni dettaljata mill-Istat Membru kkonċernat.

(48) Pereżempju, f'każ tal-2008 eżaminat mill-KS, il-proċedimenti ġudizzjarji għadhom għaddejjin f'żewġ Stati Membri u minħabba f'hekk id-data mistennija għat-tlestija tal-każ tal-OLAF ma setgħetx tiġi indikata fir-rapport ta' disa' xhur.

(49) Pereżempju, dawn iż-żewġ setturi kellhom 302 mill-423 każ li ġew awtomatikament konvertiti f'każijiet ta' investigazzjoni jew koordinazzjoni mill-1 ta' Frar 2012, li 281 minnhom kienu għadhom miftuħa fl-1 ta' Ġunju 2012.

(50) 42 minn 75 li kienu jeħtieġu li tiġi trażmessa informazzjoni lill-awtoritajiet ġudizzjarji nazzjonali u li kienu magħluqa u mibgħuta lill-KS wara l-1 ta' Frar 2012 kienu ttrattati miż-żewġ unitajiet responsabbli għas-setturi tal-fondi agrikoli u strutturali.

(51) Ara l-Prijoritajiet tal-Politika ta' Investigazzjoni għall-2012.

(52) Fis-settur Doganali, l-impatt finanzjarju probabbli huwa ta' aktar minn EUR 1 miljun, filwaqt li fis-settur tal-Fondi Strutturali, l-impatt finanzjarju probabbli huwa ta' EUR 500 000 fil-Fond Soċjali Ewropew u l-Fond ta' Koeżjoni, u EUR 1 miljun fl-FEŻR (Fond Ewropew għall-Iżvilupp Reġjonali).

(53) Ara l-Opinjoni Nru 1/2012, annessa ma' dan ir-rapport.

(54) L-Artikolu 6(2) tad-Deċiżjoni 1999/352/KE, KEFA, Euratom.

(55) Wara li rċieva l-Pjan ta' Ġestjoni Annwali tal-OLAF għall-2013, il-KS innota li xi wħud mill-indikaturi rigward il-ġestjoni tar-riżorsi umani minn issa 'l quddiem huma inklużi.

(56) 8 laqgħat fit-23 ta' Jannar 2012, fil-21 ta' Marzu 2012, fis-27 ta' Ġunju 2012, fis-26 ta' Settembru 2012, fit-22 ta' Ottubru 2012, fl-20 ta' Novembru 2012, fil-11 ta' Diċembru 2012, fit-23 ta' Jannar 2013.

(57) 4 laqgħat fil-21 ta' Marzu 2012, fis-26 ta' Settembru 2012, fl-20 ta' Novembru 2012 u fit-22 ta' Jannar 2013.

(58) Is-Sottokumitat tal-UE (Ġustizzja, Istituzzjonijiet u Protezzjoni tal-Konsumatur) tal-House of Lords fis-17 ta' April 2013 ippubblika t-12-il Rapport tiegħu dwar Il-Ġlieda Kontra l-Frodi fuq il-Finanzi tal-UE (http://www.publications.parliament.uk).

(59) Ara l-Artikolu 11 tar-Regoli ta' Proċedura tal-KS.

(60) Ara l-Artikolu 11.

(61) Il-Kumitat ħass li f'dan ir-rigward, it-test preżenti tar-Regolament (KE) Nru 1073/1999 seta' jiġi mtejjeb billi jkunu pprovduti garanziji supplimentari u għalhekk ippropona li fir-Regolament emendat jiġi stipulat li (i) l-approprjazzjonijiet totali għall-Kumitat ta' Sorveljanza u s-Segretarjat tiegħu għandhom jiġu indikati separatament taħt linja baġitarja speċifika għall-OLAF fis-sezzjoni tal-baġit ġenerali tal-Unjoni relatata mal-Kummissjoni u li (ii) in-numru totali ta' persunal tas-Segretarjat għandu tal-anqas jikkorrispondi għal 2 % tan-numru totali ta' persunal tal-OLAF

ANNESS I KALENDARJU TAL-LAQGĦAT TAL-KUMITAT TA' SORVELJANZA 2012 Xahar Data tal-laqgħa JANNAR It-Tnejn, it-23 — it-Tlieta, l-24 FRAR It-Tlieta, il-21 — L-Erbgħa, it-22 MARZU It-Tlieta, l-20 — l-Erbgħa, il-21 APRIL It-Tlieta, l-24 — l-Erbgħa, il-25 MEJJU It-Tlieta, id-29 — l-Erbgħa, it-30 ĠUNJU It-Tlieta, is-26 — l-Erbgħa, is-27 SETTEMBRU It-Tlieta, il-25 — l-Erbgħa, is-26 OTTUBRU It-Tlieta, it-23 — l-Erbgħa, l-24 NOVEMBRU It-Tlieta, l-20 — l-Erbgħa, il-21 DIĊEMBRU It-Tnejn, l-10 — it-Tlieta, il-11

2013 JANNAR It-Tlieta, it-22 — l-Erbgħa, it-23

ANNESS II OPINJONI NRU 1/2012 Abbozz Preliminari tal-Baġit tal-OLAF għall-2013 Brussell, 26 ta' Ġunju 2012 Fil-laqgħat tal-24 u l-25 ta' April, tal-5 u s-6 ta' Ġunju u tas-26 ta' Ġunju, 2012, il-Kumitat ta' Sorveljanza tal-OLAF eżamina l-baġit preliminari tal-OLAF għall-2013 u adotta l-opinjoni li ġejja. Skont l-Artikolu 11 tar-Regolament 1073/1999 (1), il-missjoni tal-Kumitat ta' Sorveljanza tal-OLAF (KS) hija dik li jsaħħaħ l-indipendenza tal-OLAF fit-twettiq tal-funzjoni investigattiva tal-OLAF. Sabiex ikun jista' jagħmel dan u sabiex jiżgura li l-OLAF ikun jista' jiffunzjona b'mod effiċjenti u effettiv, inħoloq għall-OLAF Artikolu speċifiku tal-baġit fi ħdan il-baġit tal-Kummissjoni. F'dan il-kuntest, u bi ħsieb lejn is-setgħat mogħtija mill-Kummissjoni lill-KS (2), il-KS ikkunsidra l-Abbozz Preliminari tal-Baġit tal-OLAF (APB) u ħareġ b'din l-Opinjoni. I. Riżorsi Allokazzjoni ta' riżorsi għal attivitajiet ta' prijorità Fl-opinjonijiet preċedenti tiegħu dwar il-baġit, il-KS irrakkomanda regolarment lill-OLAF sabiex jalloka aktar persunal lill-kompitu ewlieni tiegħu — l-investigazzjonijiet — billi jċaqlaqhom mill-unitajiet ta' appoġġ. Il-KS ippropona wkoll li tiġi ċċarata d-distinzjoni bejn l-attivitajiet investigattivi u l-attivitajiet operattivi tal-OLAF. Għalhekk il-KS jieħu nota tar-riorganizzazzjoni tal-OLAF implimentata fl-1 ta' Frar 2012 li rriżultat fil-bidliet li ġejjin: Fl-2011: Direttorat A (investigazzjonijiet u operazzjonijiet): 84 (17 %) Direttorat B (investigazzjonijiet u operazzjonijiet): 84 (17 %) Direttorat C (appoġġ operattiv): 125 (25 %) Direttorat D (amministrazzjoni u affarijiet ġenerali: 181 (36 %) Direttur Ġenerali: 17 ( %) KS: 8 ( %) Persunal totali: 499 (100 %) Investigazzjoni totali: 168 (34 %) Investigazzjoni + appoġġ operattiv totali: 293 (59 %) Mill-1 ta' Frar 2012: Unità 0.1 (Għażla u Analiżi ta' Investigazzjonijiet): 25 (5 %) Direttorat A (investigazzjonijiet I): 95 (19 %) Direttorat B (investigazzjonijiet II): 100 (20 %) Direttorat C (appoġġ għall-investigazzjonijiet): 86 (17 %) Direttorat D (politika): 110 (22 %) Direttorat R (riżorsi): 68 (13 %) Direttur Ġenerali: 13 KS: 6 (%) Persunal totali: 503 (100 %) Investigazzjoni totali: 220 (44 %) Investigazzjoni + appoġġ għall-investigazzjoni totali: 306 (61 %) Għadu kmieni wisq biex wieħed jivvaluta l-benefiċċji tar-riorganizzazzjoni u l-effett fuq l-effiċjenza tal-Uffiċċju, iżda l-istrateġija li r-riżorsi jiġu kkonċentrati fuq l-investigazzjonijiet, li l-istrutturi investigattivi jiġu separati mill-istrutturi ta' politika u li jkun hemm iffukar mill-ġdid fuq l-attivitajiet investigattivi essenzjali, tista' tmur fid-direzzjoni t-tajba. Segwitu tal-investigazzjonijiet Skont statistika riċenti tal-QEA (3), fl-2008, 10 % biss u fl-2009, 4 % biss tal-investigazzjonijiet tal-OLAF wasslu għal kundanni mill-awtoritajiet ġudizzjarji nazzjonali. Anki jekk jiġi inkluż li jista' jkun hemm metodi oħra ta' segwitu għall-investigazzjonijiet li jeħtieġu l-input ta' istituzzjonijiet oħra u mhux neċessarjament dak tal-Istati Membri, l-effikaċja finali tal-ħidma tal-Uffiċċju trid tiġi analizzata mill-qrib bħala punt fokali kruċjali. F'dan il-kuntest il-Kumitat huwa mħasseb li r-riorganizzazzjoni tal-OLAF ikkawżat ukoll l-għajbien tal-unità speċjalizzata ta' segwitu, bir-responsabbiltajiet ta' segwitu jiġu trasferiti lill-investigaturi. Dawn tal-aħħar ġeneralment ma jkollhomx l-għarfien speċifiku (legali, lingwistiku) u l-istatus sabiex jipprovdu assistenza lill-awtoritajiet nazzjonali fis-segwitu ġudizzjarju jew saħansitra sabiex jimmonitorjawh b'mod effettiv. Dan jista' jwassal għal diżassoċjazzjoni bejn l-investigazzjonijiet tal-OLAF (li fil-fatt huma miżura preparatorja) u sanzjoni jew rimedju attwali fi proċeduri ġudizzjarji, amministrattivi jew dixxiplinarji. Azzjonijiet ta' segwitu xierqa jassiguraw li jintlaħqu r-riżultati finali tal-investigazzjonijiet. Mingħajr dan, l-OLAF jista' jagħmel xogħol tajjeb ħafna mingħajr ma jwassal għal riżultati xierqa. Strateġija dwar ir-riżorsi umani Ir-riorganizzazzjoni tal-Uffiċċju wasslet għal ċaqliq sinifikanti ta' persunal u modifiki fid-deskrizzjoni tax-xogħol tagħhom jew saħansitra allokazzjoni kompletament ġdida ta' kompiti. F'ċirkustanzi bħal dawn, il-KS jerġa' jsostni l-pożizzjoni tal-Kumitat preċedenti li huwa essenzjali li jkun hemm strateġija xierqa dwar ir-riżorsi umani li tkun mibnija fuq il-ħtiġijiet identifikati u reali tal-organizzazzjoni u l-prijoritajiet tagħha, bil-għan li tagħti direzzjoni u timmassimizza l-użu tar-riżorsi eżistenti. Element kruċjali ta' dik l-istrateġija għandu jkun it-taħriġ kontinwu relatat mal-mobilità interna u r-ristrutturar ġenerali. Hija għandha tindirizza l-bilanċ ottimali bejn l-amministraturi li jwettqu kompiti investigattivi ewlenin u l-assistenti li jipprovdu servizzi ta' appoġġ. L-istrateġija dwar ir-riżorsi umani għandha tindirizza wkoll ir-relazzjonijiet ta' ħidma mad-DĠ tal-Amministrazzjoni, ir-reklutaġġ, it-taħriġ speċjalizzat, il-mobilità interna u l-iżvilupp tal-karriera kemm tal-persunal permanenti kif ukoll tal-persunal temporanju, kif ukoll l-ippjanar tas-suċċessjoni. Aġenti temporanji Għalkemm diġà sar sforz sostanzjali matul is-snin, il-KS irid jirrepeti mill-opinjonijiet preċedenti tiegħu li d-diffikultà biex tiġi stabbilita sistema ta' promozzjoni (jew riklassifikazzjoni) tal-persunal temporanju għadha ta' tħassib. Il-KS huwa diżappuntat li għadha ma nstabet l-ebda soluzzjoni għal din il-problema, li hija element tal-kwistjoni ġenerali tal-motivazzjoni għall-persunal tal-OLAF. Tkun ħaġa ta' min ifaħħarha li tingħata risposta ċara lill-aġenti temporanji dwar jekk fil-fatt hijiex prevista tali promozzjoni, sabiex ikunu jistgħu jieħdu deċiżjonijiet xierqa dwar il-karriera tagħhom. Rakkomandazzjonijiet: — Irid jiġi assigurat segwitu xieraq tal-investigazzjonijiet. — Għandha tiġi żviluppata strateġija dwar ir-riżorsi umani bbażata fuq evalwazzjoni tal-ħtiġijiet tal-attivitajiet kurrenti tal-OLAF u tingħata attenzjoni lit-taħriġ, l-iżvilupp tal-karriera, l-ippjanar tas-suċċessjoni u l-bilanċ xieraq bejn l-assistenti li jipprovdu servizzi ta' appoġġ u l-amministraturi li jwettqu kompiti investigattivi ewlenin. — Il-kwistjoni tal-aġenti temporanji trid fl-aħħar mill-aħħar tiġi deċiża u kkomunikata lilhom. II. Proċedura baġitarja Id-Deċiżjoni tal-Kummissjoni li tistabbilixxi l-OLAF hija ċara li l-Kumitat ta' Sorveljanza għandu jiġi kkonsultat dwar l-abbozz preliminari tal-baġit (APB) tal-OLAF qabel ma dan jintbagħat lid-Direttur Ġenerali għall-Baġits (4). Sal-lum id-Direttur Ġenerali tal-OLAF kien jibgħat l-APB lill-Kumitat wara laqgħat/arranġamenti “tekniċi” mad-DĠ Baġit. B'dan il-mod ma setgħetx issir konsultazzjoni sostanzjali u siewja mal-Kumitat u t-trażmissjoni tal-APB lill-Kumitat saret biss formalità. Il-KS jemmen li l-għoti ta' opinjoni b'mod effettiv dwar l-APB huwa wieħed mill-kompiti ewlenin tiegħu. Konklużjoni: — Il-Kumitat ta' Sorveljanza għandu jiġi kkonsultat b'mod effettiv dwar l-APB li jmiss permezz ta' skambju reali u sostantiv ta' opinjonijiet bejn id-Direttur Ġenerali u l-Kumitat qabel ma l-APB jintbagħat lid-Direttur Ġenerali għall-Baġit fi kwalunkwe forma. III. Is-Segretarjat tal-KS Linja baġitarja Sabiex tkun kompletament informattiva u rappreżentattiva tal-kost totali tas-sorveljanza, il-linja baġitarja għall-KS għandha tinkorpora l-kost totali tal-operazzjonijiet, jiġifieri, in-nefqa kollha tal-Membri tal-KS kif ukoll dik tas-Segretarjat tiegħu li tinkludi s-salarji, it-taħriġ, l-ivvjaġġar tagħhom, eċċ. L-OLAF għandu l-privileġġ li jittrasferixxi l-fondi tiegħu liberament minn linja baġitarja għall-oħra skont l-esiġenzi tiegħu. Bil-ġbir flimkien tal-kost totali tal-funzjoni tal-Kumitat ta' Sorveljanza f'linja baġitarja separata jiġi assigurat li l-fondi mmirati għall-użu mill-KS fil-fatt jintużaw għall-funzjoni superviżorja. Madankollu, fondi mhux minfuqa li jibqgħu ma ntużawx jistgħu jiġu riallokati għal intestaturi oħra fi ħdan il-Baġit tal-OLAF. Tali riallokazzjoni għandha tkun possibbli biss b'notifika minn qabel lill-KS u l-approvazzjoni tiegħu. Il-Kap tas-Segretarjat tal-KS għandu jiġi sottodelegat bħala l-uffiċjal awtorizzanti biex jimmaniġġja l-allokazzjoni totali ta' fondi għall-operazzjonijiet tal-KS taħt il-kontroll tal-Kumitat. Il-fatt li jkun hemm linja baġitarja waħda li tinkorpora n-nefqa kollha se jiffaċilita l-ġestjoni u l-effiċjenzi tal-qafas ta' sorveljanza filwaqt li fl-istess ħin kwalunkwe fondi mhux użati jiġu mgħoddija lil linji baġitarji oħra tal-OLAF mid-Direttur Ġenerali wara l-approvazzjoni mill-KS. Linja baġitarja separata għandha l-benefiċċju tat-trasparenza u tirrifletti wkoll l-awtonomija tal-KS. Fl-istess ħin, din il-linja baġitarja separata se tinforma lit-tliet istituzzjonijiet li jaħtru lill-KS dwar ir-riżorsi allokati speċifikament għal din il-funzjoni superviżorja. Persunal Il-KS iżomm mal-pożizzjoni tiegħu, kif imfissra fl-opinjonijiet preċedenti tiegħu dwar il-baġit tal-OLAF, li għandu bżonn minimu ta' tmien impjegati tas-Segretarjat, li huwa ekwivalenti għall-ħtiġijiet kurrenti tal-KS. Dan jirrappreżenta madwar 2 % tal-persunal tal-OLAF (5) li l-KS iqis li huwa n-numru minimu meħtieġ sabiex huwa jaqdi l-funzjoni ta' monitoraġġ tiegħu b'mod effiċjenti. Il-KS ma jaqbilx mad-deċiżjoni, meħuda mid-DĠ f'Settembru 2011 u mwettqa fl-1 ta' Frar 2012 mingħajr konsultazzjoni mal-KS preżenti, li l-għadd ta' persunal tas-Segretarjat tiegħu jitnaqqas b'25 %. Barra minn hekk il-KS iħoss li fir-rigward tal-ħatra tal-kap tas-Segretarjat u ta' persunal ieħor għas-Segretarjat tiegħu, inkluż it-trasferimenti interni, dan għandu jiġi kkonsultat mill-qrib mal-Kumitat, kif indikat fir-Regoli ta' Proċedura tiegħu (6). Il-KS jirrikonoxxi li r-regoli tal-persunal tal-Kummissjoni u s-sistema ta' valutazzjoni u promozzjoni fil-preżent ma jippermettux lill-membri tal-KS li jevalwaw il-prestazzjoni tal-persunal tas-Segretarjat direttament. Madankollu, il-KS iħoss li għalkemm l-evalwazzjoni tal-Kap tas-Segretarjat u l-promozzjoni tal-persunal kollu fl-aħħar mill-aħħar jiġu deċiżi mid-Direttur Ġenerali tal-OLAF, huwa għandu jieħu dawn id-deċiżjonijiet fuq il-bażi tal-opinjonijiet tal-Kumitat li taħt l-awtorità diretta tiegħu jaħdem is-Segretarjat, kif previst fir-Regoli ta' Proċedura tal-KS (7). Dan għandu jassigura l-indipendenza kontinwa tas-Segretarjat fil-funzjonijiet ta' kuljum tiegħu. Rakkomandazzjonijiet: — Għandha tiġi prevista linja baġitarja separata kemm għall-KS kif ukoll għas-Segretarjat. — Tmien membri tal-persunal għandhom jiġu allokati għas-Segretarjat. — Il-ħatriet tal-persunal tas-Segretarjat tal-KS għandhom isiru biss wara l-approvazzjoni tal-KS, biex hekk tkun assigurata l-indipendenza sħiħa tas-Segretarjat tal-KS fil-qadi tad-dmirijiet tiegħu. — L-evalwazzjoni tal-Kap tas-Segretarjat u l-promozzjoni tal-persunal kollu tas-Segretarjat għandhom jiġu deċiżi mid-DĠ abbażi tal-opinjoni tal-KS. IV. Konklużjoni Il-KS jappoġġja l-proposta tal-baġit tal-OLAF bil-kundizzjoni li jittieħdu f'kunsiderazzjoni r-rakkomandazzjonijiet ta' hawn fuq. Skont l-Artikolu 6(2) tad-Deċiżjoni tal-Kummissjoni tat-28 ta' April 1999, l-Opinjoni għandha tiġi trażmessa lill-Awtorità tal-Baġit mill-OLAF. Barra minn hekk, il-KS jixtieq li jiġi aġġornat b'mod regolari dwar il-miżuri meħuda mill-OLAF għall-implimentazzjoni tar-rakkomandazzjonijiet f'din l-Opinjoni. (1) Ir-Regolament (KE) Nru 1073/1999 tal-Parlament Ewropew u tal-Kunsill tal-25 ta' Mejju 1999 dwar investigazzjonijiet immexxija mill-Uffiċċju Ewropew ta' Kontra l-Frodi (OLAF) (ĠU L 136, 31.5.1999, p. 1). (2) L-Artikolu 6 tad-Deċiżjoni 1999/352/KE, KEFA, Euratom tat-28 ta' April, 1999 li twaqqaf l-Uffiċċju Ewropew Kontra l-Frodi (ĠU L 136, 31.5.1999, p. 20). (3) Cf. ir-Rapport Speċjali tal-QEA Nru 2/2011, l-Anness III, paġna 40, Tabella B. (4) L-Artikolu 6 (2) tad-Deċiżjoni 1999/352/KE, KEFA, Euratom ċitata hawn fuq jipprovdi: “Wara li jikkonsulta mal-Kumitat tas-Sorveljanza, id-Direttur għandu jibgħat lid-Direttur-Ġenerali għall-Estimi, abbozz ta' stima preliminari li għandha tiddaħħal fit-titolu speċjali għall-Uffiċċju fl-Estimi annwali ġenerali”. (5) Skont ir-rapport tal-OLAF għall-2011, hemm 437 membru tal-persunal fl-Uffiċċju. (6) L-Artikolu 11 (3) tar-Regoli ta' Proċedura tal-KS jipprovdi dan li ġej: “Fi kwalunkwe każ, il-Kap tas-Segretarjat għandu jinforma lill-Kumitat ta' Sorveljanza dwar il-kandidati għas-sħubija fis-Segretarjat. Ladarba l-applikazzjonijiet ikunu magħrufa, il-Kumitat għandu jiddiskuti fis-sessjoni plenarja jekk dawn ikunux jissodisfaw il-ħtiġijiet tax-xogħol tal-Kumitat bil-għan li jippreżenta proposta lid-Direttur Ġenerali tal-OLAF għall-ħatra tagħhom” (ĠU L 308, 24.11.2011, p.114-120). (7) L-Artikolu 11 (5) tar-Regoli ta' Proċedura tal-KS jipprovdi dan li ġej: “Il-Kumitat tas-Sorveljanza għandu perjodikament jevalwa x-xogħol tal-Kap tas-Segretarjat u l-membri tas-Segretarjat”.